text:
KGAOLO YA BOHLANO
Topollo ke Mpho e Kgolo Kudu Yeo re e Neilwego ke Modimo
1, 2. (a) Ke’ng seo se dirago gore mpho e be e bohlokwa go wena? (b) Ke ka baka la’ng topollo e le mpho e kgolo kudu yeo re e neilwego ke Modimo?
KE MPHO efe e kgahlišago kudu yeo o kilego wa e hwetša? Ga se gore mpho e swanetše go tura e le gore e be e bohlokwa go wena. Ge mpho e go thabiša, goba e le selo seo o tlogago o se hloka, o a e leboga.
2 Go dimpho ka moka tšeo Modimo a re filego tšona, go na le mpho e tee yeo re e hlokago go feta selo le ge e le sefe. Ke mpho e kgolo kudu yeo Modimo a e filego batho. Kgaolong ye re tlo ithuta gore Jehofa o rometše Morwa wa gagwe e lego Jesu Kriste lefaseng e le gore re tle re hwetše bophelo bjo bo sa felego. (Bala Mateo 20:28.) Ka go romela Jesu mo lefaseng go tlo re lopolla, Jehofa o bontšhitše gore o tloga a re rata.
TOPOLLO KE ENG?
3. Ke ka baka la’ng batho ba ehwa?
3 Topollo ke tsela ya Jehofa ya go lokolla batho sebeng le lehung. (Baefeso 1:7) E le gore re kwešiše gore ke ka baka la eng re be re nyaka topollo, re swanetše go tseba seo se diregilego mengwaga e dikete e fetilego serapeng sa Edene. Batswadi ba rena ba pele e lego Adama le Efa ba ile ba dira sebe. Ka ge ba dirile sebe, ba ile ba hwa. Le rena re a hwa ka ge ba re fetišeditše sebe seo.—Bala Tlhaloso 9.
4. Adama e be e le mang, gona o be a na le eng?
4 Ge Jehofa a be a bopa motho wa pele e lego Adama, O ile a mo fa selo sa bohlokwa kudu. O ile a mo fa bophelo bjo bo phethagetšego. Adama o be a na le monagano o phethagetšego le mmele o phethagetšego. Le ka mohla o be a ka se babje, a ka se tšofale e bile a ka se hwe. Ka ge a bopilwe ke Jehofa, go be go swana le gore Jehofa ke tatagwe. (Luka 3:38) Jehofa o be a bolela le yena gantši. Modimo o ile a hlalosetša Adama ka mo go kwagalago seo a bego a se letetše go yena a ba a mo fa mošomo o thabišago.
5. Beibele e ra go re’ng ge e re Adama o be a bopilwe ka ‘seswantšho sa Modimo’?
5 Adama o be a bopilwe ka ‘seswantšho sa Modimo.’ (Genesi 1:27) Jehofa o ile a mo fa dika tša go swana le tša Gagwe, go akaretša lerato, bohlale, toka le matla. O ile a fa Adama tokologo ya boikgethelo. Adama e be e se roboto. Modimo o be a mmopile ka tsela yeo a bego a tla kgona go ikgethela go dira se se nepagetšego goba se se fošagetšego. Ge nkabe Adama a kgethile go kwa Modimo, nkabe a ile a phela ka mo go sa felego Paradeiseng.
6. Ge Adama a be a sa kwe Modimo, o ile a lahlegelwa ke’ng? Se se re kgoma bjang?
6 Ge Adama a be a sa kwe Modimo gomme a ahlolelwa lehu, o ile a hwetša kotlo e kgolo kudu. O ile a lahlegelwa ke segwera sa gagwe se se kgethegilego le Jehofa, bophelo bjo bo phethagetšego le legae la gagwe la Paradeise. (Genesi 3:17-19) Adama le Efa ba ile ba kgetha go se kwe Modimo, ka gona go be go fedile ka bona. Ka baka la seo Adama a se dirilego, “sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.” (Baroma 5:12) Ge Adama a be a dira sebe, o ‘ithekišitše’ bokgobeng a ba a rekiša le rena gore re be le sebe gomme re hwe. (Baroma 7:14) Na go na le seo se ka re lokollago bokgobeng bjoo? Ee, se gona.
7, 8. Topollo ke’ng?
7 Topollo ke’ng? Topollo ge e le gabotse e akaretša dilo tše pedi. Sa pele, topollo ke tefo yeo e lefiwago go lokolla motho goba go rekolla selo se itšego. Sa bobedi, topollo ke tefo yeo e lefelelago selo se itšego.
8 Go be go se na motho yo a ka lefelelago tshenyo e kgolo yeo Adama a e bakilego ge a be a dira sebe le go re tlišetša lehu. Eupša Jehofa o ile a bula tsela ya go re lokolla sebeng le lehung. Anke re ahlaahleng kamoo topollo e lefiwago ka gona le kamoo e ka re holago ka gona.
KAMOO JEHOFA A NEILEGO TOPOLLO KA GONA
9. Topollo e be e swanetše go lefiwa bjang?
9 Ga go le o tee wa rena yo a bego a ka tsoga a lefile topollo ya bophelo bjo bo phethagetšego bjoo Adama a bo lahlilego. Ka baka la’ng? Ka gobane ka moka ga rena ga se ra phethagala. (Psalme 49:7, 8) Go be go nyakega motho yo mongwe yo a phethagetšego gore a lefe topollo yeo. Ke ka baka leo e bitšwago “topollo e lekanago.” (1 Timotheo 2:6) Topollo yeo e be e swanetše go lefiwa ka bophelo bjo bo lekanago tlwaa le bjo Adama a bo lahlilego.
10. Jehofa o ile a nea bjang topollo?
10 Jehofa o ile a nea bjang topollo? O ile a romela Morwa wa gagwe yo bohlokwahlokwa lefaseng. Morwa yo, e lego Jesu, o mmopile pele a bopa dilo ka moka. (1 Johane 4:9, 10) Jesu o ile a ithaopela go tlogela Tatagwe le bophelo bja legodimong. (Bafilipi 2:7) Jehofa o ile a fetišetša bophelo bja Jesu ka popelong ya Maria, gomme Jesu a belegwa e le motho yo a phethagetšego, a se na sebe.
11. Go kgonega bjang gore motho o tee a lefe topollo bakeng sa batho ka moka?
11 Ka ge motho wa pele e lego Adama a se a kwa Jehofa, o ile a dira gore batho ka moka ba lahlegelwe ke bophelo bjo bo phethagetšego. Na go be go ka ba le motho yo mongwe yo a ka tlošago lehu baneng ka moka ba Adama? Ee. (Bala Baroma 5:19.) Jesu, yo a sa kago a dira sebe, o ile a nea bophelo bja gagwe bjo bo phethagetšego e le topollo. (1 Bakorinthe 15:45) Bophelo bja gagwe bjo bo phethagetšego bo be bo tla dirišwa go tloša lehu baneng ka moka ba Adama.
12. Ke ka baka la’ng Jesu a ile a swanelwa ke go tlaišega kudu?
12 Beibele e hlalosa kamoo Jesu a ilego a tlaišega ka gona pele a ka hwa. O ile a bethwa gasehlogo, a kokotelwa koteng ya tlhokofatšo, gomme a tlogelwa moo gore a hwe gabohloko. (Johane 19:1, 16-18, 30) Ke ka baka la’ng Jesu a ile a swanelwa ke go tlaišega ka tsela ye? Ke ka gobane Sathane o be a boletše gore ga go na motho yo a ka botegelago Modimo ge e ba a ka lekwa o šoro. Jesu o ile a bontšha gore motho yo a phethagetšego a ka botegela Modimo le ge a ka tlaišega o šoro. Nagana kamoo Jehofa a ilego a ikgantšha ka Jesu ka gona!
13. Topollo e ile ya lefiwa bjang?
13 Topollo e ile ya lefiwa bjang? Jesu o ile a nea Tatagwe mohola wa bophelo bja gagwe. Ka ngwaga wa 33, ka Nisani 14 khalentareng ya Sejuda, Jehofa o ile a dumelela manaba a Jesu gore a mmolaye. (Baheberu 10:10) Ka morago ga matšatši a mararo, Jehofa o ile a tsoša Jesu, e sego e le motho wa nama eupša e le sebopiwa sa moya. Ka morago, ge Jesu a boetše go Tatagwe legodimong, o ile a mo nea mohola wa bophelo bja gagwe bjo bo phethagetšego gore a re lopolle. (Baheberu 9:24) Ka ge ga bjale topollo e lefilwe, re na le sebaka sa go lokollwa sebeng le lehung.
KAMOO O KA HOLWAGO KE TOPOLLO
14, 15. Re swanetše go dira’ng gore Jehofa a re lebalele dibe tša rena?
14 Re šetše re holwa ke mpho ye e kgolo kudu ya Modimo. Anke re boneng kamoo re holegago ka gona gona bjale le kamoo re tla holegago ka gona nakong e tlago.
15 Re kgona go lebalelwa dibe. Ga go bonolo go dira se se lokilego ka dinako tšohle. Re dira diphošo, e bile ka dinako tše dingwe re bolela dilo tše di fošagetšego le go di dira. (Bakolose 1:13, 14) Re ka lebalelwa bjang? Re swanetše go itshola go tšwa pelong ka seo re se dirilego gomme ka boikokobetšo re kgopele Jehofa gore a re lebalele. Ge re dirile bjalo, re ka kgodišega gore dibe tša rena di lebaletšwe.
16. Re swanetše go dira’ng gore re be le letswalo le lebotse?
16 Re ka ba le letswalo le lebotse. Ge e ba letswalo la rena le re botša gore re dirile selo se se fošagetšego, re ikwa re le molato, mohlomongwe re nagana gore re ka se lebalelwe e bile re ikwa re se na mohola. Eupša ga go hlokagale gore re nolege moko. Ge e ba re kgopela Jehofa gore a re lebalele dibe tša rena, re ka kgodišega gore o tla re kwa gomme a re lebalela. (Baheberu 9:13, 14) Jehofa o nyaka gore re mmotše mathata a rena ka moka le mafokodi a rena. (Baheberu 4:14-16) Mafelelong, re tla ba le khutšo le Modimo.
17. Ke ditšhegofatšo dife tšeo re ka di hwetšago ka ge Jesu a re hwetše?
17 Re na le kholofelo ya go tlo phela ka mo go sa felego. Beibele e re: “Moputso woo sebe se o lefago ke lehu, eupša mpho yeo Modimo a e neago ke bophelo bjo bo sa felego ka Kriste Jesu Morena wa rena.” (Baroma 6:23) Ka ge Jesu a re hwetše, re ka phela ka mo go sa felego gomme ra thabela bophelo bjo bo phethagetšego. (Kutollo 21:3, 4) Eupša re swanetše go dira’ng gore re hwetše ditšhegofatšo tšeo?
NA O TLA BONTŠHA TUMELO SEHLABELONG SA TOPOLLO?
18. Re tseba bjang gore Jehofa o a re rata?
18 Nagana kamoo o thabago ka gona ge motho yo mongwe a go fa mpho e botse. Go dimpho ka moka tšeo Jehofa a re filego tšona, topollo ke mpho e bohlokwa kudu, gomme re swanetše go mo leboga go tšwa pelong ka ge a re file yona. Johane 3:16 e re botša gore: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši.” Ee, Jehofa o re rata kudu moo a re filego Morwa wa gagwe yo bohlokwahlokwa e lego Jesu. E bile re a tseba gore Jesu le yena o a re rata ka gobane o ile a re hwela ka go rata. (Johane 15:13) Mpho ya topollo e swanetše go go kgodiša gore Jehofa le Jesu ba tloga ba go rata.
19, 20. (a) O ka ba mogwera wa Jehofa bjang? (b) O ka bontšha bjang gore o na le tumelo sehlabelong sa Jesu sa topollo?
19 Ka ge ga bjale o ithutile ka lerato le legolo leo Modimo a re bontšhitšego lona, o ka ba mogwera wa gagwe bjang? Ga go bonolo go rata motho yo o sa mo tsebego. Johane 17:3 e re re ka tseba Jehofa. Ge o dutše o ithuta ka yena, o tla mo rata le go feta, o tla nyaka go mo thabiša gomme wa ba mogwera wa gagwe. Ka gona tšwela pele o ithuta ka Jehofa ka go bala Beibele.
20 Bontšha tumelo sehlabelong sa Jesu sa topollo. Beibele e re “yo a dumelago go Morwa o na le bophelo bjo bo sa felego.” (Johane 3:36) Go bolela’ng go bontšha tumelo? Go bolela go dira seo Jesu a re rutilego gore re se dire. (Johane 13:15) Ga se gwa lekana go no bolela gore re dumela go Jesu. E le gore re holwe ke topollo, re swanetše go dira se sengwe ka tumelo ya rena. Go Jakobo 2:26, re bala gore: “Tumelo ka ntle le mediro e hwile.”
21, 22. (a) Ke ka baka la’ng re swanetše go ba gona Segopotšong sa lehu la Kriste ngwaga le ngwaga? (b) Re tlo ahlaahla’ng go Kgaolo 6 le 7?
21 Eba Gona Segopotšong sa lehu la Kriste. Bošegong bja pele ga ge Jesu a ka hwa, o ile a re ruta gore re swanetše go gopola lehu la gagwe. Re dira se ngwaga le ngwaga, gomme tiragalo ye e bitšwa Segopotšo goba “Selalelo sa Morena.” (1 Bakorinthe 11:20; Mateo 26:26-28) Jesu o nyaka gore re gopole gore o re neile bophelo bja gagwe bjo bo phethagetšego e le topollo. O itše: “Dulang le dira se e le go nkgopola.” (Bala Luka 22:19.) Ge o eba gona Segopotšong, o bontšha gore o gopola topollo le lerato le legolo leo Jehofa le Jesu ba re bontšhago lona.
22 Topollo ke mpho e kgolo kudu go feta dimpho ka moka tšeo Modimo a re neilego tšona. (2 Bakorinthe 9:14, 15) Le gona mpho ye e bohlokwahlokwa e tla thuša batho ba dimilione bao ba šetšego ba hwile. Kgaolo 6 le 7 di tla hlalosa kamoo seo se ka kgonegago ka gona.
Ithute ka mo go oketšegilego
Jehofa o Lokišetša “Topollo Bakeng sa go Lopolla ba Bantši”
Thuto e bonolo eupša e le e kwagalago e ka go thuša go batamela kgaufsi le Modimo.


c: text/html

text:
Karolo 16
Mesia o a Tšwelela
Jehofa o tsebatša Jesu wa Natsaretha e le Mesia yo a holofeditšwego kgale
NA Jehofa o tla thuša batho go tseba Mesia yo a holofeditšwego? Ee. Ela hloko seo Modimo a ilego a se dira. E be e le ka morago ga nywaga-kgolo e mene Mangwalo a Seheberu a ngwadilwe. Motseng o bitšwago Natsaretha, karolong ya ka leboa ya Galilea, kgarebe yeo e bitšwago Maria e ile ya etelwa ke motho yo a sego a tlwaelega. Morongwa yo a bitšwago Gabriele o ile a iponagatša go yona gomme a e botša gore Modimo o be a tlo diriša matla a gagwe, moya wa gagwe o mokgethwa, go dira gore e ime ngwana wa mošemane. Morwa yoo e be e tla ba Kgoši yeo e holofeditšwego kgale, yeo e bego e tla buša go ya go ile. Ngwana yo e be e tla ba Morwa wa Modimo, yoo Modimo a bego a tla tloša bophelo bja gagwe legodimong gomme a bo fetišetša ka popelong ya Maria.
Maria ka boikokobetšo o ile a amogela kabelo yeo e bohlokwa. Monna yo a mmeeleditšego, mmetli yo a bitšwago Josefa, o ile a mo nyala ka morago ga ge Modimo a rometše morongwa gore a mmotše gore go tlile bjang gore Maria ime. Lega go le bjalo, go thwe’ng ka boporofeta bjo bo rego Mesia o tla belegelwa Betlelehema? (Mika 5:1) Motse woo o monyenyane o be o le bokgole bja dikhilomithara tše 140.
Mmuši wa Roma o ile a ntšha taelo ya gore batho ba balwe. Batho ba be ba swanetše go ingwadiša metseng yeo ba belegetšwego go yona. Go bonala Josefa le Maria ba belegetšwe Betlelehema, ka gona Josefa o ile a ya moo le mosadi wa gagwe yo a imilego. (Luka 2:3) Maria o ile a belegela ka setaleng, a robatša ngwana ka legopong. Ke moka, Modimo o ile a romela barongwa ba bantši gore ba botše badiši ba lego thabeng gore ngwana yo a sa tšwago go belegwa ke Mesia yo a holofeditšwego, goba Kriste.
Ka morago, ba bangwe le bona ba be ba tla hlatsela gore Jesu ke Mesia yo a holofeditšwego. Moporofeta Jesaya o be a boletše e sa le pele gore go tla ba le monna yo a bego a tla tšwelela e le gore a lokiše tsela bakeng sa modiro wa Mesia o bohlokwa. (Jesaya 40:3) Monna yoo e be e le Johane Mokolobetši. Ge a be a bona Jesu, o ile a goeletša ka gore: “Bonang, Kwana ya Modimo e tlošago sebe sa lefase!” Ba bangwe ba barutiwa ba Johane ba ile ba latela Jesu gatee-tee. Yo mongwe wa bona o boletše gore: “Re hweditše Mesia.”—Johane 1:29, 36, 41.
Go be go e-na le bohlatse bjo bongwe. Ge Johane a kolobetša Jesu, Jehofa ka boyena o ile a bolela a le legodimong. A diriša moya o mokgethwa, o ile a tlotša Jesu gore e be Mesia gomme a re: “Yo ke Morwa wa-ka, morategi, yo ke mo amogetšego.” (Mateo 3:16, 17) Mesia yo e bego e le kgale a holofeditšwe o be a tšweletše!
O tšweletše neng? Ka ngwaga wa 29 C.E., ka nako e beilwego ge go fela nywaga e 483 yeo e boletšwego e sa le pele ke Daniele. Ee, ye ke karolo ya bohlatse bjo bo ka se kego bja ganetšwa bja gore Jesu ke Mesia, goba Kriste. Lega go le bjalo, ke molaetša ofe woo a bego a tla o tsebiša batho nakong ya ge a le lefaseng?
Ithute ka mo go oketšegilego
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.
Maria o Ile a “Akanya ka Tšona Pelong ya Gagwe”
Dilo tšeo di diragaletšego Maria kua Betlelehema di ile tša matlafatša tumelo ya gagwe dikholofetšong tša Jehofa.
Josefa o Ile a Šireletša, a Fepa le go Kgotlelela
Josefa o ile a šireletša lapa la gagwe ka ditsela dife? Ke ka baka la’ng a ile a ya Egipita le Maria le Jesu?
Modimo o Rulaganya go Phološa Batho
Mesia o akaretšwa bjang kholofetšong yeo Modimo a e dirilego go Aborahama? Ithute kamoo Modimo a tlago go lokolla batho bolwetšing, tlaišegong le lehung.

robotstxt: allowed

filter: keep


text:
JULY 14, 2015
AZERBAIJAN
Azerbaijan ka go Hloka Toka e Oketša Nako ya go Golegwa ga Basadi ba Babedi ka Dikgwedi tše Pedi
Ka di 4 tša July, 2015, Kgoro ya Tsheko ya Selete ya Sabail e ile ya oketša nako ya go golegwa ga Dihlatse tša Jehofa tše pedi pele di ka sekišwa. Se se ile sa šuthiša letšatši la go lokollwa ga Irina Zakharchenko le Valida Jabrayilova gore e be September 17, 2015. Banyakišiši ba bolela gore se se bohlokwa ka ge ba lokišeletša molato wo bakeng sa tsheko.
Ka di 17 tša February, 2015, Lefapha la Tšhireletšo ya Naga le ile la golega basadi ba ka gobane ba be ba bolela le baagišani ba bona ka molaetša wa Beibele. Go sa dutše go le bjalo, Lefapha le le tšwela pele go sekiša Dihlatse ka baka la molato wo.


text:
Megokgo ya Gago Yeo e Makatšago
RE THOMA go lla ka letšatši leo re belegwago ka lona. Setsebi se sengwe se hlalosa gore bjalo ka bana, go lla go fetogile “tsela yeo re hlalosago seo re se nyakago” ka gobane re a lla e le gore dinyakwa tša rena tša maikwelo le tša nama di kgotsofatšwe. Eupša ke ka baka la’ng re lla le ge re godile, mola re ka kgona go bolela ka ditsela tše dingwe?
Re ka lla ka mabaka a go fapafapana. Re ka lla ka baka la go nyama, kgakanego goba go tlaišega mmeleng goba monaganong. Eupša lethabo, kimologo le go fihlelela se sengwe le tšona di ka dira gore motho a ntšhe megokgo, e lego megokgo ya lethabo. Motho yo a llago a ka lliša ba bangwe. María o re: “Ge ke bona motho yo mongwe a lla—go ša šetšwe gore o llišwa ke eng—ga ke kgone go itshwara ge e se gore le nna ke lle.” Mohlomongwe maemo a boikgopolelo filiming goba pukung a ile a dira gore le wena o lle.
Go sa šetšwe lebaka, go lla ke tsela e matla ya go bolela mola motho a sa ntšhe mantšu. Puku ya Adult Crying e hlalosa gore: “Go na le ditsela tše dingwe tše sego kae tšeo go ka bolelwago mo gontši ka boripana feela.” Megokgo e dira gore batho ba arabele. Ka mohlala, ba bantši ba rena ba hwetša go se bonolo go hlokomologa megokgo ya manyami ka gobane e re lemoša gore motho o a tlaišega. Ka baka leo, re ka leka go homotša goba go thuša motho yo a llago.
Ditsebi tše dingwe di dumela gore go lla go re thuša maikwelong gomme go tlwaela go thibela sello go ka gobatša maemo a rena a tša maphelo. Ba bangwe ba ganetša taba ya gore go lla go re thuša mmeleng le monaganong ka ge go se gwa kgonthišetšwa ke thutamahlale. Lega go le bjalo, dinyakišišo di šišinya gore 85 lekgolong ya basadi le 73 lekgolong ya banna ba begile gore ba ikwa ba le kaone ka morago ga go lla. Noemí o hlalosa gore: “Ka dinako tše dingwe, ke a kwa gore ke swanetše go lla. Ka morago ga moo ke buša moya gomme ka bona dilo gabotse, ka tsela ya kgonthe.”
Dinyakišišo di šišinya gore 85 lekgolong ya basadi le 73 lekgolong ya banna ba begile gore ba ikwa ba le kaone ka morago ga go lla
Eupša maikwelo a bjalo a go imologa a ka fo se tlišwe feela ke go ntšha megokgo. Tsela yeo ba bangwe ba arabelago ka yona ge re lla le yona e kgatha tema e bohlokwa. Ka mohlala, ge megokgo ya rena e dira gore ba bangwe ba re homotše goba ba re thuše, re ikwa re imologile. Eupša ge e ba ba sa arabele gabotse ge re lla, re ka ikwa re lewa ke dihlong goba re hlokomologilwe.
Go molaleng gore go lla go a makatša. Seo re se tsebago ke gore go lla ke e nngwe ya ditsela tše di kgahlišago tšeo Modimo a re filego tšona gore re ntšhe maikwelo.


text:
Potšišo 1: Na Bophelo bja ka bo na le Morero?
ROSALIND, yo a goletšego Engelane, o be a nyoretšwe go hwetša tsebo. O be a nyaka le go thuša batho. Ka morago ga go aloga sekolong, o ile a hwetša mošomo wa maemo wo o bego o akaretša go thuša batho ba se nago magae, e bile o ile a thuša bao ba sa itekanelago mmeleng gotee le ba nago le mathata a go ithuta. Go sa šetšwe go ba le mošomo o kgotsofatšago le go ema gabotse ka dilo tše di bonagalago, o re: “Ke na le nywaga e mentši ke ipotšiša gore, ‘Ke ka baka la’ng re le mo?’ le gore ‘Morero wa bophelo ke ofe?’”
Ke ka baka la eng go botšišwa potšišo ye?
Batho ga ba swane le diphoofolo tše se nago tlhaologanyo. Re na le bokgoni bja go ithuta dilong tša nakong e fetilego, bja go rulaganyetša bokamoso le bja go tsoma morero bophelong bja rena.
Ba bangwe ba re karabo ke efe?
Batho ba bantši ba nagana gore morero o mogolo bophelong ke go hwetša mahumo goba botumo, e lego seo se tlišago lethabo.
Karabo yeo e umaka eng?
Re ipeela dilo tšeo di tlago pele bophelong. Thato ya Modimo ga e bohlokwa go feta dikganyogo tša rena.
Ke eng seo Beibele e se rutago?
Kgoši Solomone o ile a kgobelela mahumo le go phegelela boithabišo eupša a hwetša gore dilo tšeo ga di dire gore motho a dule a ikwa a ena le morero. O ile a bontšha seo se tlišago morero bophelong ge a be a ngwala gore: “Bofelo bja ditaba tšohle tšeo o di kwelego ke gore: Boifa Modimo wa therešo gomme o lote ditaelo tša gagwe. Ka gobane se ke sohle seo motho a tlamegilego go se dira.” (Mmoledi 12:13) Go lota ditaelo tša Modimo go akaretša’ng?
Karolo ya morero wa Modimo ka rena ke gore re thabele bophelo. Solomone o ngwadile gore: “Ga go se se phalago gore motho a je le go nwa gomme a thabiše moya wa gagwe ka tše botse ka baka la boitapišo bja gagwe. Ke bone gore se le sona se tšwa seatleng sa Modimo wa therešo.”—Mmoledi 2:24.
Le gona Modimo o nyaka gore re rate e bile re hlokomele malapa a rena. Ela hloko tlhahlo ye e bonolo le e šomago yeo e newago setho se sengwe le se sengwe sa lapa.
- “Banna ba swanetše go rata basadi ba bona bjalo ka mebele ya bona.”—Baefeso 5:28.
- “Mosadi o swanetše go ba le tlhompho e tseneletšego go monna wa gagwe.”—Baefeso 5:33.
- “Bana, kwang batswadi ba lena.”—Baefeso 6:1.
Ge e ba re diriša melao yeo ya motheo ya Beibele, re tla hwetša tekanyo e itšego ya lethabo le kgotsofalo. Lega go le bjalo, selo se bohlokwa kudu seo re ka se dirago ke go ithuta ka gohle ka mo re ka kgonago ka Mmopi wa rena le go batamela kgauswi le yena bjalo ka Mogwera wa rena. Ge e le gabotse, Beibele e re laletša gore re ‘batamele Modimo.’ Ke moka e nea kholofetšo ye yeo e kgahlišago, e rego: “O tla le batamela.” (Jakobo 4:8) Ge o amogela taletšo ye, bophelo bja gago bo tla ba le morero wa kgonthe.
Rosalind, yo a tsopotšwego pejana, ga bjale o nagana gore o hweditše morero wa bophelo. O ka bala ka seo a rego se dirile gore a fetoše boemo bja gagwe bja kgopolo sehlogong seo se rego “Beibele e Fetoša Maphelo.”
Ithute ka mo go oketšegilego
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..


text:
KGAOLO YA BOŠUPA
Bahu ba tlo Tsoga!
1-3. Ka moka ga rena re bagolegwa ba eng, gona Jehofa o tlo re lokolla bjang?
NAGANA o be o ahloletšwe bophelo ka moka kgolegong ka molato wo o sego wa o dira. Ga go na gore o tsoge o lokolotšwe. Go bonagala go fedile ka wena, e bile go se na seo o ka se dirago. Eupša ge o šetše o se na kholofelo, o kwa ba re go na le motho yo mongwe yo a nago le matla a go go lokolla kgolegong yeo e bile o holofeditše gore o tla go thuša! O be o tla ikwa bjang?
2 Ka moka ga rena re bagolegwa ba lehu. Ga go na seo re ka se dirago go tšhabela lehu. Eupša Jehofa o na le matla a go re lokolla lehung. Le gona o re holofeditše gore o tlo ‘fediša lehu, e lego lenaba la mafelelo.’
3 Nagana kamoo o tlago go thaba ka gona ge o tseba gore ga o sa tlo hwa! Eupša Jehofa ga a tlo fediša lehu feela. O tlo tsoša le bao ba šetšego ba hwile. Nagana gore se se tla bolela eng go wena. Jehofa o holofetša gore “bao ba hwilego” ba tlo boela ba phela. (Jesaya 26:19) Beibele e bitša tiragalo yeo gore ke tsogo.
GE MOTHO YO O MO RATAGO A HWILE
4. (a) Ke’ng seo se ka re homotšago ge setho sa lapa goba mogwera wa rena a hwile? (b) Ba bangwe ba bagwera ba Jesu ba bagolo e be e le bomang?
4 Ge setho sa lapa goba mogwera wa rena a hwile, re kwa bohloko kudu. Re ikwa re fedile matla. Ga go na seo re ka se dirago go tsoša motho yoo. Eupša Beibele e re homotša kudu. (Bala 2 Bakorinthe 1:3, 4.) Anke re ahlaahleng mehlala e mengwe yeo e bontšhago gore Jehofa le Jesu ba tloga ba nyaka go tsoša bahu. Ge Jesu a be a le mo lefaseng, o be a tlwaetše go etela Latsaro le dikgaetšedi tša gagwe e lego Mareta le Maria. Ka moka ga bona e be e le bagwera ba bagolo ba Jesu. Beibele e re: “Jesu o be a rata Mareta le ngwanabo le Latsaro.” Ke moka ka letšatši le lengwe Latsaro o ile a hwa.
5, 6. (a) Jesu o ile a dira’ng ge a be a bona ba gabo Latsaro le bagwera ba gagwe ba lla? (b) Ke ka baka la’ng go tseba kamoo Jesu a ilego a ikwa ka gona ka lehu go re homotša?
5 Jesu o ile a yo homotša Mareta le Maria. Ge Mareta a ekwa gore Jesu o etla, o ile a tšwela ka ntle ga motse go yo mo gahlanetša. O ile a thaba kudu go bona Jesu, eupša a re go yena: “Morena, ge nkabe o be o le mo, kgaetšedi ya ka nkabe a se a hwa.” Mareta o be a nagana gore Jesu o tletše lefeela. Ka morago ga moo, Jesu o ile a bona ngwanabo Mareta e lego Maria a lla. Ge a bona kamoo ba nyamilego ka gona, o ile a kwa bohloko kudu gomme a thoma go lla. (Johane 11:21, 33, 35) O be a kwele bohloko bjo bogolo bjoo re bo kwago ge re hwetšwe ke motho yo re mo ratago.
6 Go tseba gore Jesu le yena o kwa bohloko ge re hwetšwe go a re homotša. Le gona Jesu o swana le Tatagwe. (Johane 14:9) Jehofa o na le matla a go fedišetša lehu sa ruri, gomme kgauswinyane o tlo dira sona seo.
“LATSARO, TŠWAA!”
7, 8. Ke ka baka la’ng Mareta a be a sa nyake gore leswika le tlošwe mojakong wa lebitla la Latsaro, eupša Jesu o ile a dira’ng?
7 Ge Jesu a fihla lebitleng leo Latsaro a bego a bolokilwe go lona, mojako wa lona o be o tswaletšwe ka leswika le legolo. Jesu o ile a re: “Tlošang leswika le.” Eupša Mareta o be a sa nyake ba le tloša. Latsaro o be a šetše a na le matšatši a mane a bolokilwe. (Johane 11:39) Mareta o be a sa tsebe seo Jesu a bego a le kgauswi le go se dira ka Latsaro.
8 Jesu o ile a re go Latsaro: “Tšwaa!” Mareta le Maria ba ile ba se kgolwe mahlo a bona. Beibele e re: “Motho yo a bego a hwile a tšwa dinao tša gagwe le diatla tša gagwe di tateditšwe ka mašela.” (Johane 11:43, 44) Latsaro o be a tsošitšwe bahung! O ile a kopanywa gape le ba gabo le bagwera. Ba be ba kgona go mo swara, go mo kgwatha le go bolela le yena. Ruri wo e be e le mohlolo! Jesu o be a tsošitše Latsaro bahung.
“MOSETSANA, KE RE GO WENA: ‘TSOGA!’”
9, 10. (a) Ke mang a ilego a nea Jesu matla a go tsoša bahu? (b) Ke ka baka la’ng go bala ka batho bao ba kilego ba tsošwa bahung go re homotša?
9 Na Jesu o be a tsoša bahu ka matla a gagwe? Aowa. Pele ga ge a ka tsoša Latsaro, Jesu o ile a rapela Jehofa gomme Jehofa a mo nea matla a go tsoša Latsaro. (Bala Johane 11:41, 42.) Latsaro ga se yena feela a ilego a tsošwa bahung. Beibele e re botša gape ka ngwanenyana yo mongwe wa mengwaga e 12 yo a bego a babja o šoro. Tatagwe e lego Jairo, o be a nyaka yo a ka mo thušago, gomme a lopa Jesu gore a fodiše ngwana wa gagwe. E be e le ngwana a nnoši wa gagwe. Ge Jairo a sa bolela le Jesu, banna ba bangwe ba ile ba tla gomme ba re: “Morwedi wa gago o hwile! Ke ka baka la’ng o sa tshwenya Morutiši?” Eupša Jesu a re go Jairo: “O se ke wa boifa, wena bontšha tumelo feela gomme yena o tla phološwa.” Ke moka a ya le Jairo ntlong ya gagwe. Ge ba batametše ntlo ya Jairo, Jesu o ile a bona le go kwa batho ba lla. Ke moka a re go bona: “Lesang go lla gobane ga se a hwa eupša o robetše.” Batswadi ba ngwanenyana yoo ba swanetše go ba ba ile ba ipotšiša gore Jesu o be a e ra go reng. Jesu o ile a botša batho ka moka gore ba tšwele ka ntle, a tšea batswadi ba ngwanenyana yoo gomme ba tsena ka moo a bego a le gona. A swara ngwanenyana yoo ka seatla gomme a re go yena: “Mosetsana, ke re go wena: ‘Tsoga!’” Nagana lethabo leo batswadi ba gagwe ba bilego le lona ge gateetee ngwana wa bona a tsoga gomme a thoma go sepela! Jesu o be a tsošitše morwedi wa bona bahung. (Mareka 5:22-24, 35-42; Luka 8:49-56) Go tloga letšatšing leo, ge ba bona morwedi wa bona ba be ba tla gopola seo Jehofa a ba diretšego sona a diriša Jesu. *
10 Batho bao Jesu a ilego a ba tsoša bahung ba ile ba hwa gape. Eupša seo re se balago ka batho bao se a re homotša ka gobane se re bontšha seo se tlago go direga nakong e tlago. Jehofa o nyaka go tsoša bahu, gomme o tlo dira bjalo.
SEO RE ITHUTAGO SONA DIPEGONG TŠA MABAPI LE TSOGO
11. Mmoledi 9:5 e re botša’ng ka Latsaro ge a be a hwile?
11 Beibele e bolela ka mo go kwagalago gore “bahu ga ba tsebe selo le gatee.” Go be go le bjalo le ka Latsaro. (Mmoledi 9:5) Go etša ge Jesu a boletše, go be go le bjalo ka ge eka Latsaro o be a robetše. (Johane 11:11) Ge Latsaro a be a le ka lebitleng, o be a sa tsebe “selo le gatee.”
12. Re tseba bjang gore Latsaro o ile a tsošwa bahung?
12 Ge Jesu a be a tsoša Latsaro bahung, batho ba bantši ba ile ba bona seo. Gaešita le manaba a Jesu a be a tseba gabotse gore o dirile mohlolo woo. Latsaro o be a phela, gomme se se ile sa bontšha gore ruri o tsošitšwe bahung. (Johane 11:47) Go oketša moo, batho ba bantši ba ile ba etela Latsaro, ka go re’alo ba thoma go dumela gore Jesu o romilwe ke Modimo. Manaba a Jesu a ile a se rate seo, ka gona a loga leano la go bolaya Jesu le Latsaro.
13. Ke ka baka la’ng re kgodišegile gore Jehofa o tlo tsoša bahu?
13 Jesu o boletše gore “bohle bao ba lego mabitleng” a kgopotšo ba tlo tsošwa. (Johane 5:28) Se se bolela gore batho ka moka bao ba lego mogopolong wa Jehofa ba tlo boela ba phela. Eupša gore Jehofa a tle a tsoše motho yo a itšego, o swanetše go gopola selo se sengwe le se sengwe ka motho yoo. Na a ka kgona go dira seo? Nagana ka dinaledi tše dibilione tšeo Jehofa a di hlodilego. Beibele e re Jehofa o di tseba ka moka ga tšona ka maina. (Bala Jesaya 40:26.) Ge e ba Jehofa a kgona go gopola leina la naledi e nngwe le e nngwe, ga go pelaelo gore a ka kgona go gopola selo se sengwe le se sengwe ka batho bao a tlago go ba tsoša bahung. Sa bohlokwa kudu ke gore Jehofa ke yena a bopilego dilo ka moka, ka gona re a tseba gore o na le matla a go tsoša bahu.
14, 15. Mantšu a Jobo a re ruta’ng ka tsogo?
14 Monna yo a botegago e lego Jobo o be a dumela gore bahu ba tlo tsoga. O ile a botšiša gore: ‘Ge e ba motho a ka hwa, na a ka buša a phela?’ Ke moka a re go Jehofa: “O tla bitša, gomme nna ke tla go araba. O tla hlologela modiro wa diatla tša gago.” Ee, Jobo o be a tseba gore Jehofa o lebeletše pele nakong ya ge a tlo tsoša bahu.
15 O ikwa bjang ka taba ya gore bahu ba tlo tsoga? Mohlomongwe o ka ba o ipotšiša gore: ‘Go thwe’ng ka ba gešo le bagwera ba ka bao ba hwilego, na le bona ba tlo tsošwa?’ Go re homotša kudu go tseba gore Jehofa o fela pelo ya go tlo tsoša bahu. Anke re kweng gore Beibele e re bao ba tlago go tsošwa ba tlo phela kae le gore go tlo tsošwa bomang.
‘BA TLA KWA LENTŠU LA GAGWE’
16. Batho bao ba tlago go tsošwa bahung ba tlo thabela bophelo bja mohuta ofe?
16 Nakong e fetilego, batho bao ba ilego ba tsošwa bahung ba ile ba kopanywa gape le ba gabo bona le bagwera gona mo lefaseng. Seo se tlo direga le nakong e tlago, eupša ka nako yeo go tlo kgahliša le go feta. Ka baka la’ng? Ka gobane bao ba tlago go tsošwa mo lefaseng ba tlo ba le sebaka sa go phela ka mo go sa felego gomme ba se hlwe ba ehwa. E bile ba tlo thabela bophelo bjo bo fapanego le bjo re bo phelago lehono. Go tla ba go se na dintwa, bosenyi le malwetši.
17. Ke bomang bao ba tlago go tsošwa bahung?
17 Ke bomang bao ba tlago go tsošwa bahung? Jesu o itše ‘bohle bao ba lego mabitleng ba tlo kwa lentšu la gagwe gomme ba tšwa.’ (Johane 5:28, 29) Le gona Kutollo 20:13 e re botša gore: “Lewatle la ntšha bahu ba lego go lona, lehu le Bodulabahu tša ntšha bahu ba lego go tšona.” Ee, batho ba dibilione ba tlo tsošwa bahung. Moapostola Paulo le yena o boletše gore batho “ba lokilego gotee le ba sa lokago” ba tlo tsošwa. (Bala Ditiro 24:15.) Seo se ra go re’ng?
18. Batho “ba lokilego” bao ba tlago go tsošwa ke bomang?
18 Ge go bolelwa ka batho “ba lokilego,” go akaretšwa le bahlanka ba Jehofa ba botegago bao ba phetšego mehleng ya pele ga ge Jesu a ka tla lefaseng. Batho ba go swana le Noa, Aborahama, Sara, Moshe, Ruthe le Esitere ba tlo tsošwa gomme ba phela gona mo lefaseng. O ka bala ka ba bangwe ba banna bao le basadi lengwalong la Baheberu kgaolo 11. Go thwe’ng ka bahlanka ba Jehofa ba botegago bao ba hwago lehono? Le bona ke batho “ba lokilego,” ka baka leo ba tlo tsošwa.
19. Batho “ba sa lokago” ke bomang? Jehofa o tlo ba nea sebaka sefe?
19 Batho “ba sa lokago” ke batho ba dibilione bao ba hwilego ba sa tsebe selo ka Jehofa. Le ge ba hwile, Jehofa ga se a ba lebala. O tlo ba tsoša, gomme a ba nea sebaka sa go ithuta ka yena le go mo hlankela.
20. Ke ka baka la’ng go ka se tsošwe batho ka moka?
20 Na se se bolela gore batho ka moka bao ba hwilego ba tlo tsošwa? Aowa. Jesu o boletše gore ba bangwe ba ka se tsošwe. (Luka 12:5) Ke mang a tlago go kgetha gore go tsošwa bomang? Jehofa ke yena Moahlodi yo mogolo, eupša o neile le Jesu matla a “gore e be moahlodi wa ba ba phelago le ba ba hwilego.” (Ditiro 10:42) Motho le ge e le ofe yo a ahlotšwego gore ke yo mobe gomme a sa nyake go sokologa a ka se tsošwe.
BAO BA TLAGO GO TSOŠETŠWA LEGODIMONG
21, 22. (a) Go tsošetšwa legodimong go bolela’ng? (b) Ke mang motho wa mathomo yo a ilego a tšošetšwa go yo phela legodimong?
21 Beibele e re botša le ka batho ba bangwe bao ba tlago go phela legodimong. Ge motho a tsošetšwa go yo phela legodimong, ga a tsošwe a na le mmele wa go swana le wa rena. O tsošetšwa go yo phela legodimong e le sebopiwa sa moya.
22 Jesu e bile motho wa mathomo wa go tsošwa bahung ka tsela yeo. (Johane 3:13) Matšatši a mararo ka morago ga gore Jesu a bolawe, Jehofa o ile a mo tsoša bahung. (Psalme 16:10; Ditiro 13:34, 35) Jesu ga se a tsošwa a na le mmele wa go swana le wa rena. Moapostola Petro o hlalositše gore Jesu “o ile a bolawa nameng, eupša a phedišwa moyeng.” (1 Petro 3:18) Jesu o ile a tsošwa bahung e le sebopiwa se matla kudu sa moya! (1 Bakorinthe 15:3-6) Eupša Beibele e re go na le ba bangwe bao le bona ba tlago go tsošwa ka tsela yeo.
23, 24. Batho bao e lego “mohlatswana” bao Jesu a boletšego ka bona ke bomang, gona ke ba bakae ka palo?
23 Pejana ga lehu la gagwe, Jesu o ile a botša barutiwa ba gagwe ba botegago gore: “Ke a tloga ke ya go le lokišetša lefelo.” (Johane 14:2) Se se ra gore ba bangwe ba balatedi ba gagwe ba tlo tsošwa bahung gomme ba yo phela le yena legodimong. Ke ba bakae ka palo? Jesu o boletše gore e ka se be ba bantši, o itše ke “mohlatswana.” (Luka 12:32) Moapostola Johane o boletše palo ya bona ge a be a bona Jesu ‘a eme Thabeng ya Tsione ya legodimong a na le ba dikete tše lekgolo-masomenne-nne (144 000).’
24 Bakriste ba ba 144 000 ba be ba tlo tsošetšwa neng legodimong? Beibele e re botša gore seo se be se tlo direga ge Kriste a šetše a thomile go buša legodimong. (1 Bakorinthe 15:23) Re phela nakong yeo gona bjale, gomme ditho tše dintši tša Bakriste ba ba 144 000 di šetše di tsošeditšwe legodimong. Ge ditho tšeo di sa lego mo lefaseng di ehwa, di tsošetšwa legodimong gateetee. Lega go le bjalo, batho ba bangwe ka moka ba tlo tsošwa nakong e tlago gore ba phele Paradeiseng gona mo lefaseng.
25. Re tlo ithuta ka’ng kgaolong e latelago?
25 Kgauswinyane, Jehofa o tlo lokolla batho ka moka lehung, gomme a fedišetša lehu sa ruri! (Bala Jesaya 25:8.) Eupša bao ba yago legodimong ba yo dira’ng moo? Beibele e re botša gore ba yo buša le Jesu Mmušong wa Modimo. Re tlo ithuta ka Mmušo woo kgaolong e latelago.
^ par. 9 Go na le dipego tše dingwe tša ka Beibeleng tšeo di re botšago ka batho ba bagolo le ba banyenyane bao ba kilego ba tsošwa bahung, banna le basadi gotee le bao e bego e le Baisiraele le bao e bego e se Baisiraele. O ka bala ka tšona go 1 Dikgoši 17:17-24; 2 Dikgoši 4:32-37; 13:20, 21; Mateo 28:5-7; Luka 7:11-17; 8:40-56; Ditiro 9:36-42; 20:7-12.
Ithute ka mo go oketšegilego
Go Direga Eng ka Morago ga Lehu?
Ka Beibeleng go na le dipego tša batho ba seswai bao ba ilego ba boela ba phela. Ba itše’ng mabapi le bophelo bja ka morago ga lehu?
Itokišeletše Gona Bjale go tlo Phela Lefaseng le Lefsa
Go na le dilo tše dintši tšeo batho ba Modimo ba swanago ka tšona le batho bao ba itokišeletšago go hudugela nageng e nngwe.


text:
NA O HLAMILWE?
Mokgwa wa go Bona Tsela wa Nonyana ya Mosela wa Methaladi e Bitšwago Godwit
NONYANA ya mosela wa methaladi e bitšwago godwit e tšea le lengwe la maeto a makatšago kudu a go huduga ao batho ba a tsebago. Leeto la nonyana ye la dikhilomithara tše 11 000 le ka tšea matšatši a ka godimo ga a seswai.
Ela Hloko: Banyakišiši ba dumela gore mehuta e mengwe ya dinonyana e diriša matlakgogedi a lefase go bona tsela, go le bjalo ka ge eka di na le khamphase bjokong bja tšona. Go na le kgonagalo ya gore nonyana ye ya godwit e diriša le letšatši go bona tsela mosegare gotee le dinaledi go bona tsela bošego. Go bonagala eka nonyana ya godwit e ka kgona le go lemoga madimo ao a ka e thušago ka go e kgorometša ka moya wa ona. Lega go le bjalo, ditaba ka botlalo tša mabapi le kamoo dinonyana tše di tšeago leeto la tšona le letelele di makatša ditsebi. Rathutaphedi Bob Gill o re: “Ke ithutile ka tšona ka nywaga e 20, gomme ke sa makala.”
O Nagana Eng? Na mokgwa wa go bona tsela wa nonyana ya mosela wa methaladi e bitšwago godwit o bile gona ka tlhagelelo? Goba na o hlamilwe?


text:
Nonwane 3: Batho ba Lokilego ka Moka ba ya Legodimong
Nonwane ye e tšwa kae?
Ka morago ga lehu la baapostola ba Jesu, mathomong a lekgolo la bobedi la nywaga C.E., Botate ba Kereke ba mathomong ba ile ba hwetša botumo. Ge e hlalosa dithuto tša bona, New Catholic Encyclopedia (2003), Bolumo 6, letlakala 687, e re: “Thuto e tlwaelegilego ke ya gore lethabo la legodimong le fiwa moya o tšwelego mmeleng gatee-tee ka morago ga tlhwekišo le ge e le efe e nyakegago ka morago ga lehu.”
Beibele e re’ng?
“Go thaba ba moya o boleta, ka ge ba tla ja bohwa bja lefase.”—Mateo 5:5.
Gaešita le ge Jesu a ile a holofetša barutiwa ba gagwe gore o be a tla ba “lokišetša lefelo” legodimong, o bontšhitše gore ga se baloki ka moka bao ba tlago go ya gona. (Johane 3:13; 14:2, 3) Na ga se a ka a rapela ka gore thato ya Modimo e direge “le mo lefaseng bjalo ka ge e direga legodimong”? (Mateo 6:9, 10) Ge e le gabotse, le lengwe le le lengwe la mafelo a a mabedi le letetše batho ba lokilego. Batho ba e sego ba bantši ba tla buša le Kriste legodimong gomme ba bantši ba tla phela lefaseng ka mo go sa felego.—Kutollo 5:10.
Ge nako e dutše e e-ya, kereke ya mathomong e ile ya fetoša pono ya yona ka tema ya yona lefaseng. Ka mafelelo afe? The New Encyclopædia Britannica e re: “Kereke e hlomilwego ka mo go tšwelago pele e ile ya bea se sengwe legatong la Mmušo o letetšwego wa Modimo.” Kereke e ile ya tiiša matla a yona ka go itsenya-tsenya dipolitiking, e hlokomologa mantšu a kwagalago a Jesu a gore balatedi ba gagwe ba be ba se ba swanela go ba “karolo ya lefase.” (Johane 15:19; 17:14-16; 18:36) Ka tlase ga tutuetšo ya Mmušiši wa Roma e lego Constantine, kereke e ile ya kwanantšha tše dingwe tša ditumelo tša yona, tšeo e nngwe ya tšona e bego e akaretša seo Modimo a lego sona.
Bapiša ditemana tše tša Beibele: Psalme 37:10, 11, 29; Johane 17:3; 2 Timotheo 2:11, 12
THEREŠO:
Bontši bja batho bo tla phela ka mo go sa felego mo lefaseng—e sego legodimong
Ithute ka mo go oketšegilego
Go Direga Eng ka Morago ga Lehu?
Ka Beibeleng go na le dipego tša batho ba seswai bao ba ilego ba boela ba phela. Ba itše’ng mabapi le bophelo bja ka morago ga lehu?
Bophelo Paradeiseng e Tsošološitšwego
Paradeise e tla tsošološwa bjang mo lefaseng gona bophelo bo tla ba bjang?


text:
TABA YA LETLAKALA LA KA NTLE
Dilo Tšeo di Tlišago Lethabo Bophelong
“Ke tla thaba ge nka tsena lenyalong gomme ka ba le bana.”
“Ke tla thaba ge nka ba le motse wa ka.”
“Ke tla thaba ge nka hwetša mošomo wo ke o nyakago.”
“Ke tla thaba ge . . . ”
NA O kile wa ikwa ka tsela yeo? Na o ile wa tšwela pele o thabile ka morago ga go fihlelela pakane ya gago goba selo seo o bego o se kganyoga? Goba na lethabo la gago le ile la fela? Ke therešo gore go fihlelela pakane e itšego goba go hwetša selo seo re bego re se kganyoga go ka re thabiša, eupša lethabo leo e ka ba la nakwana. Lethabo leo le swarelelago ga se la ithekga feela ka dilo tšeo di fihlelelwago. Go e na le moo, go swana le go phela gabotse mmeleng, lethabo la kgonthe le tlišwa ke dilo tše di fapafapanego.
Batho ga ba swane. Seo se go thabišago se ka no se thabiše motho yo mongwe. Go oketša moo, ge re dutše re gola re a fetoga. Eupša go hweditšwe gore go na le dilo tše dingwe tšeo gantši di sepedišanago le lethabo. Ka mohlala, lethabo la kgonthe le tlišwa ke go kgotsofala, go se be le mona, go rata ba bangwe le go ba le kgotlelelo. Anke re bone mabaka.
1. KGOTSOFALA
Morutwana yo bohlale yo a ithutilego ka bophelo bja motho o itše: ‘Tšhelete e a šireletša.’ Eupša o ngwadile le gore: “Morati wa silifera a ka se kgotsofatšwe ke silifera, le yo mongwe le yo mongwe yo a ratago lehumo a ka se kgotsofatšwe ke tšeo di mmoelago. Tše le tšona ke lefeela.” (Mmoledi 5:10; 7:12) Ntlha ya gagwe ke efe? Le ge go nyakega tšhelete gore re phele, re swanetše go phema go ba le megabaru, ka ge re ka se kgotsofale! Mongwadi, e lego Kgoši Solomone wa Isiraele ya bogologolo o bone ka bophelo bja gagwe ge e ba mahumo le bophelo bja manobonobo di kgona go tlišetša motho lethabo la kgonthe. O ngwadile gore: “Tšohle tšeo mahlo a ka a bego a di duma, ga se ka a tima tšona. Ga se ka tima pelo ya ka lethabo la mohuta le ge e le ofe.”—Mmoledi 1:13; 2:10.
Ka morago ga gore a kgoboketše mahumo a mantši, Solomone o ile a aga dintlo tše dikgolo, dirapa tše dibotse le matamo a ba a ikhweletša bahlanka ba bantši. O be a hwetša selo le ge e le sefe seo a se nyakago. Solomone o ithutile’ng? Dilo tšeo a bego a na le tšona di ile tša mo thabiša, eupša ka nakwana. O re: “Ka hwetša tšohle e le lefeela . . . gomme go be go se seo se holago.” O ile a ba a hloya bophelo! (Mmoledi 2:11, 17, 18) Ee, Solomone o ithutile gore bophelo bja boithati bo feleletša ka maikwelo a go hloka mohola le go se kgotsofale. *
Na dithuto tša mehleng yeno di dumelelana le bohlale bjoo bja bogologolo? Sehlogo seo se gatišitšwego ka pukung ya Journal of Happiness Studies se boletše gore, “ka morago ga gore o hwetše dinyakwa tša motheo, go ba le tšhelete e oketšegilego ga go go tlišetše lethabo.” Ge e le gabotse, dinyakišišo di hweditše gore go kgoboketša dilo tše di bonagalago, mola o lahlegelwa ke ditekanyetšo tša boitshwaro le tša moya, go ka dira gore o se ke wa thaba.
MOLAO WA MOTHEO WA BEIBELE: “Tsela ya lena ya bophelo a e se be ya go rata tšhelete, ge le dutše le kgotsofetše ka dilo tše di lego gona.”—Baheberu 13:5.
2. O SE BE LE MONA
Mona o hlaloswa e le “go kwa bohloko goba go galefela motho yo mongwe ka baka la katlego ya gagwe, go akaretša le kganyogo ya go hwetša katlego e swanago.” Go etša bolwetši bjo kotsi, mona o ka senyetša motho bophelo le go mo amoga lethabo. Mona o ka bakwa ke’ng? Re ka lemoga bjang seka se? Le gona re ka se lwantšha bjang?
Encyclopedia of Social Psychology e bontšha gore gantši batho ba hufegela bao ba lekanago le bona, mohlomongwe dithaka tša bona, bao ba nago le bokgoni goba setlogo se se swanago. Ka mohlala, morekiši a ka no se hufegele sebapadi se se tumilego sa difilimi. Eupša a ka hufegela morekišigotee le yena yo a atlegilego kutšwanyana.
Ka mohlala: Matona a mangwe a Peresia ya bogologolo a ile a se hufegele kgoši eupša a hufegela letona leo a bego a šoma le lona leo le hlalefilego e lego Daniele. E le ge a bontšha kamoo a bego a sa thaba ka gona, a ile a lakana go bolaya Daniele! Eupša leano leo le ile la folotša. (Daniele 6:1-24) Saeklopedia yeo go boletšwego ka yona ka mo godimo e bontšhitše gore: “Go bohlokwa go lemoga gore mona o dira gore o nyake go gobatša ba bangwe. Bonaba bjo bo hlalosa lebaka leo mona o tswalanago le dipego tše dintši tša histori tša bogale.” *
Mona o ka dira gore motho a se sa thabela dilo tše dibotse bophelong
O ka lemoga bjang gore o na le mona? Ipotšiše: ‘Na ke a thaba ge thaka ya ka e atlega goba ke a nyama? Na ke a nyama goba ke a thaba ge moratho wa ka, morutwanagotee yo a nago le bokgoni goba mošomigotee a palelwa ka tsela e itšego?’ Ge e ba dikarabo tša gago e le “ke a nyama” le “ke a thaba,” gona o ka ba o hlagolela go ba le mona. (Genesi 26:12-14) Encyclopedia of Social Psychology e re, “Mona o ka dira gore motho a se sa thabela dilo tše dibotse bophelong gomme a se sa hlwa a leboga dimpho tše dintši tša bophelo. . . . Mekgwa e bjalo ga e dire gore motho a thabe.”
Re lwantšha mona ka go hlagolela boikokobetšo bja kgonthe le boipoetšo, e lego dilo tšeo di dirago gore re amogele le go tšeela godimo bokgoni le dika tše dibotse tša ba bangwe. Beibele e re: “Le se dire selo ka tshele goba ka go ikgopola, eupša ka boikokobetšo le tšee gore ba bangwe ba le feta ka bogolo.”—Bafilipi 2:3.
MOLAO WA MOTHEO WA BEIBELE: “Anke re se beng ba ikgopolago, re tsošetšana phenkgišano e bile re jelana mona.”—Bagalatia 5:26.
3. HLAGOLELA GO RATA BATHO
Puku ya Social Psychology e re: “Tsela yeo batho ba ikwago ka yona ka ditswalano tša bona ke selo se segolo seo se dirago gore ba kgotsofalele bophelo go feta mošomo wa bona, mogolo, baagišani goba gaešita le go phela ga bona gabotse mmeleng.” Ka mantšu a bonolo, e le gore batho ba thabe e le ka kgonthe, ba swanetše go bontšha le go bontšhwa lerato. Mongwadi yo mongwe wa Beibele o itše: “Ge e ba . . . ke se na lerato, gona ga ke selo.”—1 Bakorinthe 13:2.
O sa na le nako ya go hlagolela lerato. Ka mohlala, Vanessa o be a na le tate yo a bego a mo goboša le yo a bego a lemaletše bjala. Ge a be a na le nywaga e 14, o ile a tšhaba ka gae gomme a yo dula mafelong a tlhokomelo ya kgodišo ya bana, gaešita le go dula lefelong le lebe moo a gopolago gore o ile a lopa Modimo gore a mo thuše. Ke moka, mohlomongwe e le ge go arabja dithapelo tša gagwe, o ile a yo dula le lapa leo le bego le phela ka molao wa motheo wa Beibele o rego “lerato ga le fele pelo e bile le botho.” (1 Bakorinthe 13:4) Tikologo yeo a bego a phela go yona gotee le seo a bego a ithuta sona ka Beibeleng, di thušitše Vanessa gore a fole maikwelong le go hlaphogelwa monaganong. O re: “Sekolong, dimaraka tša ka di ile tša tloga go di D le di F ke moka tša hlatlogela go di A le di B.”
Vanessa o sa na le mabadi a maikwelo. Lega go le bjalo, ga bjale o lenyalong le le thabilego e bile ke mma wa barwedi ba babedi.
MOLAO WA MOTHEO WA BEIBELE: “Aparang lerato gobane ke setlemo se se phethagetšego sa botee.”—Bakolose 3:14.
4. EBA LE KGOTLELELO
Ke mang yo a se nago mathata bophelong? Go etša ge Beibele e bolela, go na le “nako ya go lla” le “nako ya go golola.” (Mmoledi 3:4) Kgotlelelo e re thuša go ba le pono e botse go sa šetšwe mathata. Ela hloko Carol le Mildred.
Carol o na le bolwetši bjo bo golofatšago lerapo la mokokotlo, bolwetši bja swikiri, bolwetši bja go thibana ge o robetše le bolwetši bja go senyega ga karolo ye e dikologilego thaka ya leihlo bjoo bo foufaditšego leihlo la gagwe la ka go le letshadi. Lega go le bjalo, o re: “Ke leka gore ke se ke ka nyama ka nako e telele. Ke ipha nako ya go ‘ikwela bohloko.’ Eupša ka morago ke kgaotša go nagana ka nna gomme ka leboga Modimo ka seo ke kgonago go itirela sona le go se direla batho ba bangwe.”
Mildred le yena o na le malwetši a mmalwa, go akaretša bolwetši bja marapo, kankere ya matswele le bolwetši bja swikiri. Eupša go swana le Carol, o leka gore a se šetše kudu mathata a gagwe. O ngwadile gore: “Ke ithutile go rata batho ba bangwe le go homotša ba bangwe malwetšing a bona, e lego seo le nna se nthušago. Ge e le gabotse, ke lemogile gore ge ke homotša ba bangwe, ga ke tshwenyege ka nna.”
Le ge basadi ba ba babedi ba kganyoga go hwetša tlhokomelo e botse ya tša kalafo, ba šetša kudu tsela yeo ba dirišago nako ya bona go e na le go šetša malwetši a bona. Ka baka la seo, ba hwetša lethabo leo go sego yo a ka ba amogago lona. Go oketša moo, ba ratwa kudu ke ba bangwe e bile ba na le tutuetšo e botse go bao ba lebeletšanego le diteko tše di fapafapanego.
MOLAO WA MOTHEO WA BEIBELE: “Go thaba motho yo a tšwelago pele go kgotlelela moleko, gobane ge a amogelwa o tla hwetša mphapahlogo wa bophelo.”—Jakobo 1:12.
Ge bo dirišwa, bohlale bja Beibele ke “sehlare sa bophelo go bao ba bo swerego gomme bao ba bo kgomarelago ba tla tšewa e le bao ba thabilego.” (Diema 3:13-18) Ke ka baka la’ng o sa ikhweletše therešo ya seo ka go diriša bohlale bjo bo ngwadilwego ka Beibeleng? Go ba gona, Mongwadi wa puku ye e kgethwa, yoo gape a bitšwago “Modimo yo a thabilego,” o nyaka gore le wena o thabe.—1 Timotheo 1:11.
^ ser. 11 Pego ya bophelo bja Solomone e hwetšwa go Mmoledi 2:1-11.
^ ser. 17 Pego e di fetago tšohle ya histori e be e le ya Jesu Kriste. Mareka 15:10 e re “baperisita ba bagolo . . . ka baka la mona” ba ile ba gafela Jesu polao.
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
Bakeng sa Lapa
Hwetša thušo e šomago e theilwego Beibeleng bakeng sa lapa la gago.
Kamoo o ka Bago Tate yo Botse
Ela hloko melao ya motheo ya Beibele e mehlano yeo e ka go thušago go ba tate yo lerato le yo a nago le tekatekano.


text:
OCTOBER 14, 2016
RUSSIA
Kgoro ya Tsheko ya Kua Russia ga e Amogele Boipiletšo bja Dihlatse tša Jehofa bjo bo Thulanago le Temošo ya Moahlodi
Ka di-12 tša October 2016, Kgoro ya Tsheko ya Selete ya Tverskoy kua Moscow e ile ya thibela go ipiletša ga Dihlatse mo go bego go thulana le temošo yeo Ramolao yo Mogolo a ilego a e nea Ofisi ya Lekala ya Dihlatse yeo e lego kgauswi le St. Petersburg. Temošo yeo e bego e se na bohlatse, yeo e neilwego ka di-2 tša March 2016, e be e sa bee Ofisi ya Lekala molato ka go lebanya, eupša e be e bea mekgatlo e mengwe ya bodumedi bja Dihlatse tša Jehofa molato wa gore e dira mediro e kotsi. Ka ge Ofisi ya Lekala e le yona e laolago modiro wa Dihlatse tša Jehofa nageng ya Russia, ke yona e swanetšego go ikarabela ka ditiro tšeo ka moka. Taba ye ya gore Dihlatse di dira mediro e kotsi, ge e le gabotse e bile gona ka baka la mabarebare le bohlatse bja maaka bjo bo hlamilwego ke balaodi ba mmušo ba tikologong yeo. Moahlodi o ile a ganetša dihlatse di nea bohlatse kgorong ya tsheko. Le gona o ile a gana di tšweletša dibidio tšeo di bontšhago ka makga a mmalwa batho ba bea dikgatišo tšeo di lebelelwago e le tše kotsi kudu mafelong a borapedi a Dihlatse tša Jehofa.
Dihlatse di tlo dira boipiletšo ka phetho yeo Kgorong ya Tsheko ya Toropong ya Moscow. Ge Dihlatse di ka palelwa ke go fenya molato wo, di tla gapeletšega go latela temošo yeo e neilwego ke Ramolao yo Mogolo gomme seo sa dira gore Dihlatse tša Jehofa tša kua Russia di se sa thabela tokologo ya bodumedi. Ka baka la kahlolo yeo e sego ya toka le bohlatse bjo bo hlamilwego bja maaka bja gore Dihlatse tša Jehofa di dira mediro e kotsi kudu, Ramolao yo Mogolo a ka tšwela pele ka leano la gagwe la go thibela mediro ya Dihlatse ka gore a tswalelele sa ruri Ofisi ya Lekala ya Dihlatse kua Russia.


text:
MOROKAMI (KGATIŠO E ITHUTWAGO) APRIL 2014
Tokollo ye e ahlaahla kamoo re ka bontšhago tumelo ya go swana le ya Moshe. Jehofa o lebelela bjang boikarabelo bja lapa, gona o re thuša bjang go bo phetha?
Ekiša Tumelo ya Moshe
Tumelo e thušitše Moshe bjang go gana dikganyogo tša nama le go tšeela godimo ditokelo tša gagwe tša tirelo? Ke ka baka la’ng Moshe a ile a ‘tsepelela go amogeleng moputso’?
Na o Bona “Yo a sa Bonagalego”?
Tumelo ya Moshe go Modimo e ile ya mo thuša bjang gore a se boife batho le go bota dikholofetšo tša Modimo? Matlafatša tumelo ya gago gore o bone Jehofa e le Motho wa kgonthe yo a ikemišeditšego go go thuša.
Tirelo ya Nako e Tletšego
—Moo e Ilego ya Ntebiša Gona
Ithute lebaka leo Robert Wallen ka morago ga go hlankela tirelong ya nako e tletšego ka nywaga e 65 a rego o bile le bophelo bjo bo kgotsofatšago le bjo bo nago le morero.
Ga go yo a ka Hlankelago Marena a Mabedi
Ba bangwe ba hudugetše dinageng dišele gore ba hwetše tšhelete. Go se dule gotee ka baka la mošomo wa boiphedišo go kgoma bjang lenyalo, bana le tswalano ya rena le Modimo?
Eba le Sebete Kudu
—Jehofa ke Mothuši wa Gago!
Tate yo mongwe o ile a lokiša bjang bophelo bja lapa la gagwe ka morago ga gore a se dule le lona ka baka la mošomo wa boiphedišo? Jehofa o ile a mo thuša bjang go hlokomela lapa la gagwe ikonoming yeo e fokolago kudu?
Na o Leboga Tlhokomelo ya Jehofa e Lerato?
Ela hloko dikarolo tše hlano tša tlhokomelo ya Modimo e lerato le kamoo e re holago ka gona.
Na o be o Tseba?
Mehleng ya Beibele, ke eng seo se bego se bolelwa ke go gagola ga motho diaparo tša gagwe ka boomo?


text:
KGAOLO YA LESOMEPEDI
O Ile a Homotšwa ke Modimo wa Gagwe
1, 2. Go diragetše’ng letšatšing le le kgahlišago kudu bophelong bja Eliya?
ELIYA o ile a kitima puleng ge leratadima le dutše le swifala. O be a lebanwe ke leeto le letelele pele a ka fihla Jeseriele, le gona e be e le mokgalabje. Lega go le bjalo, o ile a kitima a sa khutše, ka gobane “seatla sa Jehofa” se be se na le yena. O be a se a ka a ba le matla a lekanago le ao a bego a na le ona. Taba ke gore o be a sa tšwa go feta dipere tše di pannwego tšeo di bego di goga koloi ya Kgoši Ahaba!
2 Ga bjale tsela e nabile pele ga gagwe. Akanya Eliya a fahlwa ke marothi a pula ge a dutše a kitima gomme a nagana ka dilo tšeo di diragetšego letšatšing leo. Ka ntle le pelaelo, e be e le phenyo e kgolo go Jehofa Modimo wa Eliya le borapeding bja therešo. Kua morago ga gagwe, Thaba ya Karamele e be e se sa bonala ka baka la go swifala ga leratadima gomme gona moo thabeng yeo ke moo Jehofa a ilego a diriša Eliya go fenya borapedi bja Baali ka tsela e matla le ya mohlolo. Baporofeta ba makgolo ba Baali ba ile ba pepentšhwa gore ke baradia ba kgopo gomme ba fedišwa ka toka. Ke moka Eliya o ile a rapela Jehofa gore a fediše komelelo yeo e bego e wetše naga ka nywaga e meraro le seripa. Pula e ile ya tšhologa!—1 Dikg. 18:18-45.
3, 4. (a) Ke ka baka la’ng Eliya a be a holofetše gore dilo di tla fetoga ge a be a lebile Jeseriele? (b) Re tlo ahlaahla dipotšišo dife?
3 Ge Eliya a dutše a kitima moo puleng dikhilomithara tše 30 go ya Jeseriele, a ka ba a be a holofela gore dilo di tla fetoga. O swanetše go ba a be a nagana gore ka ge baporofeta ba Baali ba be ba bolailwe go be go tla ba le diphetogo tša kgonthe. Ahaba o be a swanetše go fetoga! Ka morago ga seo a bego a se bone, o be a swanetše go fo lahla borapedi bja Baali; a thibele Isebele mohumagadi wa gagwe go dira dilo tše mpe le go kgaotša go tlaiša bahlanka ba Jehofa.
4 Ge go bonagala dilo di re sepelela gabotse, ke ga tlhago go ikwa re na le kholofelo. Re ka akanya gore maemo a rena bophelong a tla tšwela pele a kaonefala, mohlomongwe ra nagana le gore mathata a rena a magolo a fedile. Ga go makatše ge e ba Eliya a ile a nagana ka tsela yeo, ka gobane “e be e le motho yo a nago le maikwelo a swanago le a rena.” (Jak. 5:17) Ge e le gabotse, mathata a Eliya a be a le kgole le go fela. Go ba gona, ka morago ga diiri tše sego kae Eliya o be a tla boifa kudu a ba a nyama o šoro moo a bego a tla duma le go hwa. Go ile gwa direga’ng, le gona Jehofa o ile a thuša bjang moporofeta wa gagwe go tsošološa tumelo ya gagwe le go ba le sebete gape? Anke re boneng.
Go Direga Selo Seo se sa Letelwago
5. Na Ahaba o ile a ithuta go hlompha Jehofa kutšwanyana ka morago ga ditiragalo tša kua Thabeng ya Karamele, gona re tseba bjang seo?
5 Ge Ahaba a fihla legaeng la gagwe la ka mošate kua Jeseriele, na o ile a bontšha gore o itshotše? Re bala gore: “Ahaba a botša Isebele tšohle tšeo Eliya a di dirilego le tšohle tša mabapi le kamoo a bolailego baporofeta ka moka ka tšhoša.” (1 Dikg. 19:1) Ela hloko gore ge Ahaba a laodiša ditiragalo tša letšatšing leo ga se a bolela selo ka Jehofa Modimo wa Eliya. Ka ge Ahaba a be a sa nagane ka tsela yeo Modimo a naganago ka yona, o ile a bona ditiragalo tša mohlolo tša letšatšing leo ka pono ya batho, o ile a fo di lebelela e le dilo tšeo “Eliya a di dirilego.” Go molaleng gore o be a se a ithuta go hlompha Jehofa Modimo. Bjale mosadi wa gagwe yo a nago le moya wa go itefeletša o ile a arabela bjang?
6. Isebele o ile a romela molaetša ofe go Eliya, gona o be o bolela’ng?
6 Isebele o ile a galefa! A tuka bogale, o ile a romela molaetša go Eliya a re: “Anke medimo e dire kamoo e ratago e be e oketše go seo, ge e ba gosasa ka yona nako ye ke tla ba ke se ka dira moya wa gago tše o di dirilego meoya ya bona!” (1 Dikg. 19:2) O be a tšhošetša gore o tla mmolaya ga sehlogo. Ge e le gabotse, Isebele o be a ikana gore yena o be a tla hwa ge go be go ka feta letšatši a se a bolaya Eliya e le go lefeletša baporofeta ba gagwe ba Baali. Akanya Eliya a phafošwa borokong a le ka ntlong e itšego ya bobotlana kua Jeseriele bošegong bjoo bja ledimo
O Ile a Welwa ke Manyami le Poifo
7. Eliya o ile a ikwa bjang ge Isebele a be a mo tšhošetša, gona o ile a dira’ng?
7 Ge e ba Eliya a be a nagana gore ntwa kgahlanong le borapedi bja Baali e be e fedile, o ile a lemoga le semeetseng gore go be go se bjalo. Isebele o be a se a hwa matwa. Baporofeta ba bantši ba botegago ba mehleng ya Eliya ba be ba šetše ba bolailwe ka taelo ya gagwe gomme ga bjale go be go bonagala go tla latela Eliya. Eliya o ile a ikwa bjang ge Isebele a be a mo tšhošetša? Beibele e re botša gore: “Yena a tšhoga.” Na Eliya o ile a bona ka leihlo la kgopolo tsela e sehlogo yeo Isebele a bego a tla mmolaya ka yona? Ge e ba a ile a dula a nagana ka seo, ga go makatše gore o ile a felelwa ke sebete. Go sa šetšwe seo se diregilego, Eliya o ile “a tšhaba gore a phološe moya wa gagwe.”
Ge e ba re nyaka go dula re na le sebete, ga se ra swanela go dula re nagana ka dilo tšeo di re tšhošago
8. (a) Bothata bja Petro bo be bo swana bjang le bja Eliya? (b) Re ka ithuta’ng go Eliya le go Petro?
8 Eliya e be e se yena feela motho yo a nago le tumelo yoo a ilego a welwa ke poifo. Nywaga e mentši ka morago, moapostola Petro o ile a ba le bothata bjo bo swanago. Ka mohlala, ge Jesu a be a thušitše Petro gore le yena a sepele godimo ga meetse, moapostola yo o ile a thoma go “lebelela ledimo.” Ke moka o ile a felelwa ke sebete gomme a thoma go nwelela. (Bala Mateo 14:30.) Ka gona mohlala wa Petro le wa Eliya o re ruta thuto e bohlokwa. Ge e ba re nyaka go dula re na le sebete, ga se ra swanela go dula re nagana ka dilo tšeo di re tšhošago. Re swanetše go dula re naganne ka Mothopo wa kholofelo ya rena le matla a rena.
“Go Lekane!”
9. Hlalosa leeto la Eliya le kamoo a bego a ikwa ka gona ge a dutše a tšhaba.
9 Ka baka la letšhogo, Eliya o ile a tšhabela thoko ya ka borwabodikela, mo e ka bago dikhilomithara tše 150 go ya Beresheba, e lego motse o lego kgauswi le mollwane wa ka borwa wa Juda. Ge a le moo o ile a tlogela mohlokomedi wa gagwe gomme a tsena lešokeng a nnoši. Pego e re o ile a sepela “leeto la letšatši,” ka gona re ka akanya a tloga ge letšatši le hlaba gomme mohlomongwe a se a swara mphago. A gateletšegile e bile a tšhogile, o ile a phatša lešoka a tšhungwa ke letšatši leo le fišago tšhiritšhiri. Ge letšatši leo le hubala ganyenyane-ganyenyane gomme le sobela, Eliya o ile a felelwa ke matla. A lapile, o ile a dula ka fase ga sehlare sa mohlopi, e le wona moriti o nnoši leganateng leo.
10, 11. (a) Thapelo yeo Eliya a e rapetšego go Jehofa e be e bolela’ng? (b) O diriša mangwalo ao a bontšhitšwego, hlalosa maikwelo a batho ba bangwe bao ba boifago Modimo bao ba ilego ba ikwa ba nyamile.
10 Eliya o ile a rapela a tlaletšwe kudu. O ile a kgopela gore a hwe. O itše: “Ga ke phale borakgolokhukhu ba ka ka selo.” O be a tseba gore ka nako yeo borakgolokhukhu ba gagwe e be e fo ba lerole le marapo ka lebitleng, ba sa kgone go direla motho le ge e le ofe se sebotse. (Mmo. 9:10) Eliya o ile a ikwa a se na mohola ka yona tsela yeo. Ga go makatše ge a ile a goeletša a re: “Go lekane!” Go le bjalo ka ge e ka o re: Ke sa phelela’ng?
11 Na re swanetše go makatšwa ke gore motho wa Modimo o be a ka nyama kudu ka tsela ye? Aowa. Banna le basadi ba mmalwa ba botegago bao go bolelwago ka bona ka Beibeleng ba hlaloswa ba nyamile kudu moo ba ilego ba duma go hwa
12. Ge o ka ikwa o nyamile, o ka latela bjang mohlala wa Eliya?
12 Lehono, re phela “[dinakong] tše di hlobaetšago tšeo go lego thata go lebeletšana le tšona,” ka gona ga go makatše gore ka dinako tše dingwe batho ba bantši go akaretša le bahlanka ba botegago ba Modimo ba ikhwetša ba nyamile. (2 Tim. 3:1) Ge ka letšatši le lengwe o ka ikhwetša o le boemong bjo bjalo bja go ba tlalelong, latela mohlala wa Eliya: Ntšhetša Modimo sa mafahleng. Go ba gona, Jehofa ke “Modimo wa khomotšo yohle.” (Bala 2 Bakorinthe 1:3, 4.) Na o ile a homotša Eliya?
Jehofa o Ile a Matlafatša Moporofeta wa Gagwe
13, 14. (a) Jehofa o ile a diriša bjang Morongwa go bontšha gore o tshwenyegile ka moporofeta wa Gagwe yo a lego mathateng? (b) Ke ka baka la’ng e le mo go homotšago gore Jehofa o tseba tšohle ka yo mongwe le yo mongwe wa rena, go akaretša le mafokodi a rena?
13 O nagana gore Jehofa o ile a ikwa bjang ge a be a lebeletše a le legodimong gomme a bona moporofeta wa gagwe yo a rategago a robetše ka fase ga sehlare seo moo lešokeng a kgopela go hwa? Ga go nyakege gore re hlwe re phopholetša. Ka morago ga gore Eliya a robale, Jehofa o ile a romela morongwa go yena. Morongwa o ile a tsoša Eliya ka go mo šikinya gabonolo gomme a re: “Tsoga o je.” Eliya o ile a dira bjalo, ka gobane morongwa o ile a mo direla dijo tše bonolo
14 Ka baka la temogo yeo a e filwego ke Modimo, morongwa o be a tseba moo Eliya a bego a lebile gona. O be a tseba le gore leeto leo e be e tla ba le le thata kudu moo Eliya a bego a ka se kgone go le sepela ka matla a gagwe. Ruri ke mo go homotšago go hlankela Modimo yo a tsebago dipakane tša rena le mafokodi a rena go re feta! (Bala Psalme 103:13, 14.) Dijo tšeo di ile tša hola Eliya bjang?
15, 16. (a) Dijo tšeo di tšwago go Jehofa di ile tša dira gore Eliya a kgone go dira’ng? (b) Ke ka baka la’ng re swanetše go leboga tsela yeo Jehofa a thekgago bahlanka ba gagwe lehono?
15 Re bala gore: “A tsoga a ja a ba a nwa, gomme ka matla a seo a se jelego a sepela ka matšatši a masomenne le mašego a masomenne go ba go fihla thabeng ya Modimo wa therešo, e lego Horebe.” (1 Dikg. 19:8) Eliya o ile a ikona dijo matšatši a 40 le mašego a 40, go swana le Moshe yo a dirilego bjalo mo e ka bago nywaga e makgolo a tshelelago pele ga gagwe le Jesu yo a ilego a dira bjalo mo e nyakilego go ba nywaga e sekete ka morago ga gagwe. (Ek. 34:28; Luka 4:1, 2) Dijo tšeo ga se tša ka tša fediša mathata a gagwe, eupša di ile tša mo matlafatša ka tsela ya mohlolo. Nagana ka mokgalabje yoo a katana le go phatša lešoka leo le se nago tsela letšatši ka morago ga letšatši, beke ka morago ga beke go ba go fihla go fela kgwedi le seripa!
16 Jehofa o matlafatša bahlanka ba gagwe le lehono, e sego ka dijo tša mohlolo tša nama, eupša ka tsela e bohlokwa le go feta. O nea bahlanka ba gagwe dijo tša moya. (Mat. 4:4) Go ithuta ka Modimo go tšwa Lentšung la gagwe le dikgatišong tšeo di theilwego ka kelohloko Beibeleng go re matlafatša moyeng. Go ja dijo tšeo tša moya go ka no se fediše mathata a rena ka moka, eupša go tla re thuša go kgotlelela seo se ka bago se sa kgotlelelege. E bile go lebiša “[bophelong] bjo bo sa felego.”
17. Eliya o ile a ya kae, gona ke ka baka la’ng lefelo leo e be e le la bohlokwa kudu?
17 Eliya o ile a sepela dikhilomithara tše e ka bago tše 320 go ba go fihlela a fihla Thabeng ya Horebe. E be e le lefelo la bohlokwa kudu, ka gobane ke moo nywaga e mentši e fetilego Jehofa Modimo a ilego a iponagatša go Moshe a diriša morongwa wa gagwe a le sehlareng sa meetlwa seo se tukago le moo ka morago Jehofa a ilego a dira kgwerano ya Molao le Isiraele. Eliya o ile a hwetša tšhireletšego ka leweng.
Kamoo Jehofa a Homoditšego Moporofeta wa Gagwe le go mo Matlafatša
18, 19. (a) Lentšu la Jehofa leo le tlišitšwego ke morongwa le ile la botšiša Eliya go re’ng, gona o ile a araba bjang? (b) Eliya o ile a utolla mabaka afe a mararo a go nyama ga gagwe?
18 Kua Thabeng ya Horebe, “lentšu” la Jehofa leo go bonagalago le ile la tlišwa ke morongwa, le ile la mmotšiša potšišo e bonolo e rego: “O nyaka eng mo Eliya?” Potšišo ye e swanetše go ba e botšišitšwe ka botho, ka gobane Eliya o ile a e tšea e le taletšo ya gore a ntšhe sa mafahleng. Ruri o ile a dira bjalo! O itše: “Ke hufegile ka baka la Jehofa Modimo wa madira; ka gobane bana ba Isiraele ba tlogetše kgwerano ya gago, ba phušola dialetare tša gago ba ba ba bolaya baporofeta ba gago ka tšhoša, moo nna ke šetšego ke nnoši; ba nyaka moya wa ka gore ba o bolaye.” (1 Dikg. 19:9, 10) Mantšu a a Eliya a bontšha bonyenyane mabaka a mararo a go nyama ga gagwe.
19 La pele, Eliya o be a bona eka modiro wa gagwe o be a o diretše lefeela. Go sa šetšwe nywaga yeo a e feditšego a “hufegile” ka baka la go hlankela Jehofa, a etiša pele leina le lekgethwa la Modimo le borapedi bja gagwe, Eliya o ile a bona eka maemo a be a mpefaletše pele. Batho ba be ba sa dutše ba se na tumelo e bile e le marabele, mola borapedi bja maaka bo be bo phatlalala. La bobedi, Eliya o be a ikwa a šetše a nnoši. O itše: “Nna ke [šetše] ke nnoši,” mo nkego e be e le yena motho a nnoši yo a bego a dutše a hlankela Jehofa setšhabeng. La boraro, Eliya o be a boifa. Ba bantši ba baporofetagotee le yena ba be ba šetše ba bolailwe gomme o be a kgodišegile gore go be go tla latela yena. Go ka ba go be go se bonolo go Eliya gore a utolle maikwelo ao, eupša ga se a ka a dumelela boikgantšho goba dihlong di mo thibela. Ka go ntšhetša Modimo sa mafahleng ka thapelo, o beetše batho ka moka bao ba botegago mohlala o mobotse.
20, 21. (a) Hlalosa seo Eliya a se bonego ge a be a le molomong wa lewa kua Thabeng ya Horebe. (b) Go utollwa ga matla a Jehofa go ile gwa ruta Eliya eng?
20 Jehofa o ile a swaragana bjang le dilo tšeo di bego di boifiša Eliya le go mo dira gore a tshwenyege? Morongwa o ile a botša Eliya gore a eme molomong wa lewa. Eliya o ile a dira bjalo gaešita le ge a be a sa tsebe seo se tlago go direga. Go ile gwa tsoga phefo e matla! E swanetše go ba e ile ya baka lešata le legolo ka gobane e be e le e matla kudu moo e ilego ya phatlola dithaba le go pšhatla maswika a magolo. Akanya Eliya a leka go šira mahlo a gagwe a kakatletše seaparo sa gagwe se boima sa boya ge se dutše se tšubutlwa ke phefo yeo. Ke moka o ile a swanelwa ke go katanela go itsepelela, ka gobane lefase ka bolona le ile la thoma go šikinyega
21 Maemong a ka moka, pego ye e re gopotša gore Jehofa o be a se ka gare ga dipontšho tše tša matla a tlhago. Eliya o be a tseba gore Jehofa e be e se modimo wa nonwane go swana le Baali yoo a bego a rapelwa ke barapedi ba gagwe bao ba forilwego ba re ke “monamedi wa maru,” goba monešapula. Jehofa ke Mothopo wa kgonthe wa matla ka moka a magolo a tlhago, eupša gape ke yo mogolo kudu go feta selo le ge e le sefe seo a se dirilego. Gaešita le magodimo a ka se kgone go mo lekana! (1 Dikg. 8:27) Dilo tše ka moka di thušitše Eliya bjang? Gopola poifo ya gagwe. A thekgilwe ke Modimo yo a swanago le Jehofa, Yo a nago le matla ao ka moka a magolo, Eliya o be a se a swanela go boifa Ahaba le Isebele!
22. (a) “Lentšu la tlasana” le ile la kgodiša bjang Eliya gore o sa na le mohola? (b) “Lentšu la tlasana” le ka ba le be le etšwa go mang? (Bona mongwalo wa tlase.)
22 Ge mollo o se na go feta, go ile gwa ba le setu gomme Eliya a kwa “lentšu la tlasana.” Le ile la kgopela Eliya gore a itlhalose gape gomme o ile a dira bjalo, a bolela dilo tšeo a tshwenyegilego ka tšona ka lekga la bobedi. * Mohlomongwe seo se ile sa mo imolla kutšwanyana. Lega go le bjalo, ga go pelaelo gore Eliya o ile a homotšega kudu ge a ekwa seo se boletšwego ke “lentšu [leo] la tlasana” ka morago ga moo. Jehofa o ile a kgonthišetša Eliya gore o be a sa na le mohola. Bjang? Modimo o ile a utolla morero wa gagwe wa nakong e tlago wa mabapi le ntwa kgahlanong le borapedi bja Baali kua Isiraele. Go molaleng gore modiro wa Eliya e be e se wa lefeela, ka gobane morero wa Modimo o be o tšwela pele go sa šetšwe kganetšo. Go feta moo, Eliya o be a sa dutše e le karolo ya morero woo, ka gobane Jehofa o ile a mmušetša modirong wa gagwe a mo neile ditaelo tše di lebanyago.
23. Ke ka ditsela dife tše pedi moo Jehofa a ilego a homotša maikwelo a Eliya a go lewa ke bodutu?
23 Go thwe’ng ka go ikwa ga Eliya a lewa ke bodutu? Jehofa o ile a dira dilo tše pedi mabapi le seo. Sa pele, o ile a botša Eliya gore a tlotše Elisha gore e be moporofeta yo a bego a tla mo hlatlama mafelelong. Lesogana le le be le tla sepela le Eliya gomme la mo thuša ka nywaga e mmalwa. Ruri khomotšo yeo e bile e šomago! Sa bobedi, Jehofa o ile a utolla ditaba tše tše di thabišago tšeo di rego: “Ke šadišitše batho ba dikete tše šupago (7 000) mo Isiraeleng, e lego bao ba sa kago ba khunamela Baali le go mo atla.” (1 Dikg. 19:18) Eliya o be a se noši le gatee. O swanetše go ba a ile a kgothatšega ge a ekwa ka batho bao ba dikete ba botegago bao ba ilego ba gana go hlankela Baali. Ba be ba nyaka gore Eliya a tšwele pele a hlankela ka potego e le gore a bee mohlala wa go botegela Jehofa a sa šišinyege dinakong tšeo tše thata kudu. Eliya o swanetše go ba a ile a kgomega kudu ge a ekwa mantšu ao a bego a bolelwa ke motseta wa Jehofa, e lego “lentšu la tlasana” la Modimo wa gagwe.
Beibele e ka swana le “lentšu la tlasana” ge re e dumelela go re hlahla le lehono
24, 25. (a) Ke ka tsela efe re ka theetšago “lentšu la tlasana” la Jehofa lehono? (b) Ke ka baka la’ng re ka kgodišega gore Eliya o ile a amogela khomotšo yeo Jehofa a mo neilego yona?
24 Go swana le Eliya, re ka makatšwa ke matla a magolo a tlhago ao a bonagalago tlholong, e bile re swanetše go makala. Tlholo e bonagatša gabotse matla a Mmopi. (Baroma 1:20) Jehofa o sa dutše a rata go diriša matla a gagwe a sa lekanywego go thuša bahlanka ba gagwe ba botegago. (2 Dikor. 16:9) Lega go le bjalo, Modimo o bolela le rena ka botlalo ka Lentšu la gagwe, e lego Beibele. (Bala Jesaya 30:21.) Ka tsela e itšego, Beibele e ka ba bjalo ka “lentšu la tlasana” ge re e dumelela go re hlahla le lehono. Jehofa o e diriša go re hlahla, go re phošolla, go re kgothatša le go re kgonthišetša gore o a re rata.
25 Na Eliya o ile a amogela khomotšo yeo Jehofa a ilego a mo nea yona Thabeng ya Horebe? Ga go pelaelo gore o ile a e amogela! Go se go ye kae o ile a boela modirong wa gagwe, e sa le moporofeta yo sebete le yo a botegago yoo a ilego a lwantšhana le bokgopo bja borapedi bja maaka. Ge e ba le rena ka mo go swanago re amogela mantšu a buduletšwego a Modimo ka pelo ka moka, e lego “khomotšo e tšwago Mangwalong,” re tla kgona go ekiša tumelo ya Eliya.
^ par. 22 “Lentšu [le] la tlasana” le ka ba le be le etšwa go morongwa yoo a ilego a dirišwa go fetiša “lentšu la Jehofa” leo go boletšwego ka lona go 1 Dikgoši 19:9. Go temana 15, moya wo go bolelwa ka wona feela e le “Jehofa.” Mohlomongwe re ka gopola morongwa yoo Jehofa a mo dirišitšego go hlahla Isiraele lešokeng yoo gape Modimo a boletšego ka yena a re: “[O tla] ka leina la ka.” (Ek. 23:21) Ke therešo gore re ka se bolele re kgodišegile ka taba ye, eupša ke mo gobotse go lemoga gore pele a ka tla lefaseng, Jesu o ile a hlankela e le “Lentšu,” Mmoleledi yo a kgethegilego wa bahlanka ba Jehofa.


text:
Mafelelong ke Hweditše Khutšo ya Kgonthe!
Mohlokomedi wa kgolego o ile a bolela a sega a re: “Ga go na motho yo a le bitšago. Le ka no dula mo.” Go tlile bjang gore rena lapa la Marussia leo le šomago ka thata le la khutšo re feleletše re le bagolegwa kua Korea Leboa ka 1950, lebakeng la mo e ka bago nywaga e mehlano ka morago ga ge Ntwa ya II ya Lefase e fedile?
GO YA ka mangwalo a ka, ke belegwe ka 1924. Go bonagala ke belegetšwe motsaneng wa Shmakovka, wo o lego ka Bohlabela bja Kgole bja Russia, kgauswi le mollwane wa China.
Ka letšatši le lengwe, tate le dikgaetšedi tša ka tše dikgolo ba ile ba tšewa ke marabele, gomme mma ga se a ka a hlwa a sa ba bona gape. O be a šetše le bana bao ba tletšego ntlo, bao a bego a palelwa ke go ba fepa. Moagišani o ile a ithaopela gore o tla iša rena bana legaeng la ditšhiwana la Kereke ya Orthodox ya Russia gomme a bolele gore mma o be a re lahlile.
Mma o ile a dumelelana le leano leo ka gobane mohlomongwe bana ba gagwe, go akaretša le nna, nkabe ba ile ba hwa ba bolawa ke tlala ge nkabe a se a ka a dumela. Ka ge ga bjale ke le bogareng bja nywaga ya ka ya bo-80, ke leboga gore mma o ile a re romela legaeng leo la ditšhiwana. Go ka direga gore seo se phološitše maphelo a rena. Lega go le bjalo, ke sa dutše ke tshwenywa ke phetho yeo a ilego a e dira.
Ka 1941, ke ile ka hudugela Korea, moo ke ilego ka nyalana le monna yo botho wa Morussia yo a bitšwago Ivan. Morwedi wa rena Olya o ile a belegelwa kua Seoul, Korea, ka 1942. Morwa wa rena Kolya o ile a belegelwa moo ka 1945, gomme moratho’agwe Zhora a belegwa ka 1948. Monna wa ka o ile a hlokomela lebenkele la lapa la rena gomme nna ka ithuta go roka. Ka ge kua Seoul go be go dula Majapane, bana ba rena ba ile ba gola ba bolela Sejapane, gaešita le ge ka gae re be re bolela Serussia. Go be go bonagala go ena le khutšo go ba go fihla ka 1950 magareng ga Masoviet, Maamerika le Makorea kua Seoul. Ka moka ga bona ba be ba reka lebenkeleng la rena.
Re Ile ra Thopša ke Makorea a ka Leboa
Dilo tšohle di ile tša fetoga ka ponyo-ya-leihlo ka 1950. Madira a Makorea a ka Leboa a ile a thoma go laola Seoul. Ka ge re be re sa kgone go tšhaba, re ile ra golegwa gotee le badudi ba bangwe bao ba tšwago dinageng dišele. Re tšere lebaka la nywaga e meraro le seripa re sepela le bagolegwa ba ntwa ba Mabrithania, Marussia, Maamerika le Mafora re eya gohle mafelong a fapafapanego kua Korea Leboa. Re be re dula gohle moo go bego go ena le madulo gomme re leka go široga dipomo.
Re be re fela re dula ka dintlong tšeo di nago le tshepedišo ya go ruthetša gomme re fiwa dijo tše di lekanego. Lega go le bjalo, gantši re be re eja leotša feela gomme re robala meagong yeo e tonyago yeo e sa dulwego. Ba bantši sehlopheng sa rena ba ile ba bolawa ke phepompe le go se hlokomelwe. Ke be ke tlalelwa o šoro ge bana ba ka ba be ba tlaišega. Marega a be a tsena ka pela kua Korea Leboa. Ke gopola ke dutše mollong bošego ka moka ke ruthetša maswika gore ke a bee ka tlase ga malao a bana ba ka.
Ge go be go thoma go ruthela, badudi ba bangwe ba metsaneng ba Korea ba ile ba re bontšha gore ke dimela dife tša naga tšeo di bego di jewa gomme ra tsoma dimela tše tala, di-raspberry, diterebe le ditlokwane. Go molaleng gore badudi ba metsaneng ba be ba se ba re hloya, eupša go e na le moo ba be ba re kwela bohloko ka baka la tlalelo ya rena. Ke ile ka ithuta go tanya digwagwa bakeng sa go tlaleletša dijong tša rena tšeo di fokolago. Pelo ya ka e be e eba bohloko ge ke ekwa bana ba ka ba duletše go kgopela digwagwa.
Ka October, e nngwe re ile ra laelwa gore re sepele re ye Manp’o. Re ile ra botšwa gore go be go tla lokišetšwa dikoloyana tša go gogwa ke dikgomo bakeng sa go nametša bao ba babjago le bana ba banyenyane. Olya le tatagwe ba ile ba sepela ka maoto le sehlopha. Nna le dikgaetšedi tša gagwe tše dinyenyane re ile ra leta matšatši re tshwenyegile re letetše gore dikoloyana di fihle. Mafelelong di ile tša fihla.
Bagolegwa bao ba babjago ba be ba kgobelwa godimo ga dikoloyana bjalo ka mekgobo ya mabele. Go bona seo go be go boifiša! Ke ile ka leka go nametša Kolya khutlong ya koloyana ke beputše Zhora yo monyenyane eupša Kolya a thoma go lla a re: “Mma, Mma, ke nyaka go sepela le wena ka maoto! O se ke wa ntlogela hle!”
Kolya o ile a ntšhala morago, a kakatletše sekhethe sa ka a le gare a tshetshetha gore a sepedišane le nna. Bagolegwa ba bantši ba ile ba thunywa mogwantong wo o sa kgahlišego wo o tšerego matšatši mantši. Go ile gwa latela magokobu, a eja ditopo tšeo re bego re di šia. Mafelelong, re ile ra kopana gape le monna wa ka le Olya. Re ile ra lla gomme ra gokarelana. Bošegong bjoo, ke ile ka se robale gomme ka ruthetša maswika. Ka ge ga bjale ke be ke a bea ka tlase ga malao a bana ba ka ka moka, ke be ke kgotsofetše.
Ka 1953, ge re be re le kgauswi le mollwane wa bo-38 wo o aroganyago Korea Leboa le Korea Borwa, maphelo a rena a ile a nolofala ka tsela e itšego. Re ile ra hwetša diyunifomo tše di hlwekilego, dieta, senkgwa gaešita le malekere. Go se go ye kae, Mabrithania a ile a lokollwa, ke moka gwa latela Mafora. Eupša re be re se na naga ya gabo rena. Ge bagolegwa ba mafelelo ba sepetše, re ile ra šala re nnoši. Re be re lla re tlaletšwe re sa kgone le go ja. Ke ka yona nako yeo moo mohlankedi wa Mokorea a ilego a bolela mantšu a go hlaba ao a tsopotšwego matsenong.
Go Thoma Bophelo Lefsa United States
Seo se makatšago ke gore ka moragonyana ga moo re ile ra phatša tikologo yeo e sa laolwego ke madira ra išwa Korea Borwa. Ka morago ga go botšološišwa ke bahlabani ba Maamerika, re ile ra dumelelwa gore re hudugele United States. Re ile ra sepela ka sekepe ra ya San Francisco, California, moo re ile go ra thušwa ke mokgatlo o itšego wa go thuša bahloki. Ka morago, re ile ra hudugela Virginia, gomme batho bao re bego re ba tlwaetše moo ba ile ba re thuša gore re thome go ba le tšeo re di nyakago. Mafelelong, re ile ra hudugela Maryland ra yo thoma bophelo lefsa.
Re be re sa tsebe le dilo tše dinyenyane, tše bjalo ka sehlwekiši sa go goga ka matla a moya (vacuum cleaner). Ka ge re be re hudugetše nageng e nngwe, re be re šoma nako e telele e bile re šoma ka thata. Eupša ke be ke nyamišwa ke go bona bao ba bego ba atlegile tikologong ya bona e mpsha ba ikhola ka bao ba sa tšwago go fihla. Ka moragonyana ga ge re fihlile moo, re ile ra kopana le moruti wa Kereke ya Orthodox ya Russia yo a ilego a re: “Le fihlile nageng e šegofaditšwego. Ge e ba le nyaka go atlega, le pheme batho bao ba tšwago nageng ya gabo lena.” Ke ile ka makala e bile ke tlabegile. Na ga se ra swanela go thušana?
Ka 1970 monna yo a bitšwago Bernie Battleman, yo e bego e le yo mongwe wa Dihlatse tša Jehofa, o ile a etela legaeng la rena go tlo boledišana le rena ka selo se itšego se tšwago ka Beibeleng. E be e le motho wa senatla le yo a ipolelelago, go fo swana le rena. Re ile ra tšea diiri re bolela. Ka ge ke be ke goletše legaeng la ditšhiwana la Kereke ya Orthodox, ke be ke tseba dithuto tša kereke ka hlogo. Eupša ke be ke sa nagane gore le ka mohla nka ba le Beibele! Bernie o ile a re rekela yona gomme a re: “Beibele ye ke ya lena ka gobane ke a le rata.” O ile a ba a re tsebiša Ben, Hlatse ya Morussia yeo e tšwago Belarus.
Ben le mosadi wa gagwe ka botho ba ile ba araba dipotšišo tša ka go tšwa ka Beibeleng. Lega go le bjalo, ke be ke kgodišegile gore Dihlatse di be di kgopamišitše mangwalo a makgethwa. Ke be ke tloga ke galefišitšwe ke gore dikgatišo tša tšona di be di bolela gore Maria o be a ena le bana ba bangwe ntle le Jesu, mola kereke e be e ruta se se fapanego.
Ke ile ka leletša mogwera wa ka wa Mopolishi gomme ka mo kgopela gore a lebelele ka Beibeleng ya gagwe ya Sepolishi gore a bone gore e be e re’ng go Mateo 13:55, 56. Ge a be a mpalela temana yeo, ke ile ka tlabja ke go kwa gore Jesu ruri o be a ena le bana babo ba banyenyane! Mogwera wa ka o ile a ba a leletša motho yo a bego a mo tlwaetše yo a šomago Library of Congress kua Washington, D.C., gore a hlole temana ye diphetolelong ka moka tša Beibele tšeo di bego di le gona moo. O ile a bolela gore ka moka ga tšona di be di bolela selo setee: Jesu o be a ena le bana babo le dikgaetšedi!
Ke be ke ena le dipotšišo tše dingwe tše dintši. Ke ka baka la’ng bana ba ehwa? Ke ka baka la’ng ditšhaba di elwa? Ke ka baka la’ng batho ba sa kwane, gaešita le ge ba bolela leleme letee? Ke ile ka thabišwa ke dikarabo tšeo ke ilego ka di hwetša ka Beibeleng. Ke ile ka ithuta gore thato ya Modimo ga se gore batho ba tlaišege. Ke ile ka thaba kudu go kwa gore ke be ke tla buša ke bona baratiwa ba ka bao ba hwilego dintweng tše di fapafapanego. Ganyenyane-ganyenyane, ke ile ka thoma go bona Jehofa e le wa kgonthe.
Ka letšatši le lengwe, ke be ke eme pele ga medimo ya ka ya diswantšho, ke kgopela Modimo gore a thuše morwa wa ka yo a bego a sa tšwa go boa ntweng kua Vietnam gomme a gateletšegile kudu maikwelong. Gateetee, ke ile ka lemoga gore dithapelo tša ka di swanetše go lebišwa go Modimo yo a phelago, Jehofa, e sego medimong ya diswantšho. Ke ile ka gagoganya medimo yeo ya diswantšho gomme ka bona gore e be e fo ba foile ya mebalabala. Ke be ke e rekile kerekeng, eupša ke ile ka e lahla bošegong bjoo.
Go be go se bonolo go tlogela kereke yeo ke bego ke goletše go yona. Eupša ke be ke thomile go tšeela godimo dilo tšeo di rutwago ke Beibele go feta dilo tše dingwe ka moka. Ka morago ga ngwaga, ke ile ka ya le morwedi wa ka le monna wa ka go yo etela moruti wa Morussia wa Kereke ya Orthodox. Ke be ke swere pukwana ya go ngwala dintlha yeo ke bego ke ngwadile dipotšišo tša Beibele matlakaleng a yona gomme ka tlase ga tšona ke ngwadile ditemana. Ge ke dutše ke balela ditemana tša Beibele godimo, moruti o ile a šišinya hlogo gomme a re, “O timetše.” O ile a re botša gore re se sa hlwa re swifatša mojako wa gagwe gape.
Tiragalo ye e ile ya kgahla morwedi wa ka Olya yo a sa dumelego feela le yo a ratago go tseba. Le yena o ile a thoma go hlahlobišiša Beibele gomme go se go ye kae a thoma go ya dibokeng tša Dihlatse le nna. Ke ile ka kolobetšwa ka 1972 gomme Olya a kolobetšwa ngwageng o latetšego.
Moano wa Lapa la Rena
Moano wa rena e be e le o rego, Tsepamiša mogopolo dilong tša gona bjale gomme o lebale tša nakong e fetilego. Ka gona, le ka mohla re be re sa dikadike go dira selo se sefsa ge e ba re be re kgodišegile gore se nepagetše. Ge nna le morwedi wa ka re be re thoma go ba le tswalano le Modimo, re ile ra ba le kganyogo e kgolo ya go ya malapeng a batho go yo ba botša ka seo re bego re ithuta sona. Ke a dumela gore semelo sa ka sa go ipolelela feela le sa go se naganele ba bangwe se be se era gore ba bangwe ka dinako tše dingwe ba ntsene ganong gomme ba lokiše ditaba. Eupša ge nako e dutše e eya, ke ile ka ithuta go boledišana le batho ba merafo e mentši le ba ditlogo tše di sa swanego bao, go swana le nna, ba bego ba tsoma bophelo bjo bokaone.
Nywageng e latetšego, nna le morwedi wa ka re be re fela re re ge Iron Curtain e be e ka wa, re be re tla ya Russia go yo thuša batho ba swanago le rena go ithuta ka Modimo. Ge e be e ewa nywageng ya bo-1990, Olya o ile a phethagatša toro yeo bakeng sa rena ka bobedi. O ile a hudugela Russia gomme a hlankela moo e le modiredi wa nako e tletšego ka nywaga e 14. O ile a ithuta Beibele le batho ba bantši e bile o ile a kgona go thuša go fetolela dikgatišo tša Beibele go tloga Seisemaneng go ya go Serussia ofising ya lekala ya Dihlatse tša Jehofa ya Russia.
Gona bjale ke dula ke le malaong, gomme bana ba ka ba dira sohle seo ba se kgonago go nnolofaletša bophelo go fihla bokgoleng bjo bo kgonegago. Ke leboga Modimo gore ka morago ga go tlaišega nywageng ya ka ya mathomong, ke ile ka tloga ke hwetša bophelo bjo bokaone. Ke bone go phethagala ga psalme ya Beibele ya modiši Dafida, e rego: “[Modimo] o nkiša mafelong a boikhutšo a nago le meetse a mantši. O lapološa moya wa ka. O ntlhahla ditseleng tša toko ka baka la leina la gagwe.”—Psalme 23:2, 3. *
^ ser. 29 Maria Kilin o ile a hlokofala ka March 1, 2010, nakong ya ge pego ye ya gagwe e be e ngwalwa gore e tle e gatišwe.


text:
TABA YA LETLAKALA LA KA NTLE | MMUŠO WA MODIMO—O KA BOLELA ENG GO WENA?
Mmušo wa Modimo
—Seo o se Bolelago go Jesu
Nakong ya bodiredi bja gagwe bja lefaseng, Jesu o ile a bolela ka ditaba tše dintši. Ka mohlala, o ile a ruta balatedi ba gagwe tsela ya go rapela, ya go thabiša Modimo le ya go hwetša lethabo la kgonthe. (Mateo 6:5-13; Mareka 12:17; Luka 11:28) Eupša taba yeo Jesu a bego a bolela ka yona go feta tše dingwe ka moka—taba yeo a bego a rata go bolela ka yona kudu—e be e le ya Mmušo wa Modimo.—Luka 6:45.
Ka ge go boletšwe sehlogong se se fetilego, bophelo bja Jesu bo be bo dikologile tabeng ya “go tsebatša ditaba tše dibotse tša Mmušo.” (Luka 8:1) O be a šoma ka thata, a sepela menabo ya dikhilomithara tše makgolo nageng ka moka ya Isiraele e le gore a rute batho ka Mmušo wa Modimo. Bodiredi bja Jesu bo begilwe Diebangeding tše nne, tšeo di bolelago ka Mmušo ka makga a fetago a 100. Gantši moo go bolelwago ka Mmušo ke mantšung a Jesu, gomme mantšu ao a swanetše go ba a emela karolwana feela ya mantšu ka moka ao a a boletšego ka Mmušo wa Modimo!—Johane 21:25.
Ke ka baka la’ng Jesu a be a tšeela Mmušo godimo gakaakaa ge a be a le lefaseng? Lebaka ke gore Jesu o be a tseba gore Modimo o be a mo kgethile gore e be Mmuši wa Mmušo woo. (Jesaya 9:6; Luka 22:28-30) Eupša Jesu o be a sa tshwenyega kudu ka go ikhweletša matla a taolo goba letago. (Mateo 11:29; Mareka 10:17, 18) O be a sa bolelele Mmušo bakeng sa go ikhola. Sa bohlokwa kudu ke gore Jesu o be a kgahlegela Mmušo wa Modimo * e bile o sa o kgahlegela ka baka la seo o tlago go se direla bao a ba ratago—Tatagwe wa legodimong le balatedi ba gagwe bao ba botegago.
SEO MMUŠO O TLAGO GO SE DIRELA TATAGO JESU
Jesu o rata Tatagwe kudu. (Diema 8:30; Johane 14:31) O tšeela godimo dika tša Tatagwe tšeo di rategago, tše bjalo ka lerato la Gagwe, kwelobohloko ya Gagwe le toka ya Gagwe. (Doiteronomio 32:4; Jesaya 49:15; 1 Johane 4:8) Ka gona, ga go pelaelo gore Jesu o swanetše go ba a hloile go kwa maaka ao a phatlalatšwago ka Tatagwe—maaka a swanago le a gore Modimo ga a na taba le go tlaišega ga batho le a gore Modimo o nyaka re tlaišega. Le ke le lengwe la mabaka ao ka ona Jesu a bego a fišegela go tsebatša “ditaba tše dibotse tša Mmušo”—o be a tseba gore ge nako e dutše e eya Mmušo o be o tla hlatswa leina la Tatagwe. (Mateo 4:23; 6:9, 10) O tla dira seo bjang?
A diriša Mmušo, Jehofa o tla direla batho diphetogo tše dikgolo tšeo di tlago go hola batho. “O tla phumola megokgo ka moka” mahlong a batho bao ba botegago. Jehofa o tla fediša dibaki tša megokgo yeo gomme a kgonthišetša gore “lehu le . . . se hlwe le sa ba gona, le ge e le manyami goba sello goba bohloko di . . . se hlwe di sa ba gona.” (Kutollo 21:3, 4) Modimo o tla fediša tlaišego ka moka ya batho a diriša Mmušo. *
Ga go makatše gore Jesu o be a fišegela go botša batho ka Mmušo! O be a tseba gore o be o tla bontšha kamoo Tatagwe a tlogago a na le matla e bile a na le kwelobohloko ka gona. (Jakobo 5:11) Jesu e bile o be a tseba gore Mmušo o be o tla hola ba bangwe bao a ba ratago—batho bao ba botegago.
SEO MMUŠO O TLAGO GO SE DIRELA BATHO BA BOTEGAGO
Kgale pele ga ge Jesu a ka tla lefaseng, o be a dula le Tatagwe legodimong. Tate o ile diriša Morwa gore a hlole dilo ka moka—go tloga ka magodimo ao a boifišago gotee le dinaledi tša ona tšeo di sa balegego le melalatladi go fihla ka polanete ya rena e botse gotee le diphedi tša naga tšeo di dulago go yona. (Bakolose 1:15, 16) Lega go le bjalo, dilong tše ka moka, Jesu o ile a ‘kgahlwa ke’ batho.—Diema 8:31.
Bodiredi bja Jesu bo be bo hlaolwa ka go rata ga gagwe batho. Di tloga fase feela, o ile a hlalosa gabotse gore o be a tlile lefaseng go tlo ‘tsebiša ditaba tše dibotse’ go bao ba diilago. (Luka 4:18) Eupša Jesu o be a dira se se fetago go fo bolela ka go thuša batho. Nako le nako, o be a dira dilo tše di bontšhago gore o rata batho. Ka mohlala, nakong ya ge lešaba le legolo le be le bokanetše go tlo mo theetša ge a bolela, Jesu o ile “a le šokela, a fodiša balwetši ba lona.” (Mateo 14:14) Nakong ya ge motho yo a bego a swerwe ke bolwetši bjo bohloko kudu a be a bontšha tumelo ya gore Jesu o be a ka mo fodiša ge e ba a be a nyaka go mo fodiša e le ka kgonthe, Jesu o ile a tutuetšwa ke lerato. O ile a fodiša monna yoo, gomme a mmotša ka go mo kwela bohloko a re: “Ke a rata. Hlweka.” (Luka 5:12, 13) Ge Jesu a be a bona mogwera wa gagwe Maria a be a kwešitšwe bohloko ke lehu la kgaetšedi’agwe e lego Latsaro, Jesu o ile “a tsetsela moyeng,” “a huduega” gomme “a ntšha megokgo.” (Johane 11:32-36) Ke moka o ile a dira selo se sengwe seo se makatšago—Jesu o ile a tsoša Latsaro gaešita le ge Latsaro a be a na le matšatši a mane a hwile!—Johane 11:38-44.
Ge e le gabotse, Jesu o be a tseba gore kimollo yeo a bego a e nea batho ka nako yeo e be e le ya nakwana feela. O be a lemoga gore neng neng, bohle bao a bego a ba fodišitše ba be ba tla babja gape gomme le bohle bao a bego a ba tsošitše ba be ba tla hwa gape. Lega go le bjalo, e bile Jesu o be a tseba gore Mmušo wa Modimo o be o tla fedišetša sa ruri mathata a bjalo. Ke ka baka leo Jesu a bego a sa dire mehlolo feela; gape o be a bolela “ditaba tše dibotse tša Mmušo” ka phišego. (Mateo 9:35) Mehlolo ya gagwe e be e bontšha ka tekanyo e nyenyane seo Mmušo wa Modimo o tla tlogago o se dira lefaseng ka bophara. Ela hloko seo Beibele e se holofetšago mabapi le nako yeo.
Go ka se sa ba le mathata a tša maphelo.
“Mohlang woo mahlo a difofu a tla buduloga gomme ditsebe tša difoa di tla thibologa. Mohlang woo sehlotša se tlo taboga bjalo ka kgama gomme leleme la semumu le tlo goelela ka lethabo.” Go oketša moo, “ga go na modudi yo a tla rego: ‘Ke a babja.’”—Jesaya 33:24; 35:5, 6.
Lehu le ka se sa ba gona.
“Baloki bona e tla ba beng ba lefase, ba tla dula mo go lona ka mo go sa felego.”—Psalme 37:29.
“O tla metša lehu ka mo go sa felego, gomme Mmuši Morena Jehofa o tla phumola megokgo difahlegong ka moka.”—Jesaya 25:8.
Bao ba hwilego ba tla tsošwa.
“Bohle bao ba lego mabitleng ba [tla] kwa lentšu la gagwe gomme ba tšwa.”—Johane 5:28, 29.
“Go tla ba le tsogo.”—Ditiro 24:15.
Batho ba ka se sa hloka madulo le mešomo.
“Ba tla aga dintlo ba dula go tšona; ba tla bjala dirapa tša merara ba ja dienywa tša tšona. Ba ka se ke ba aga gwa dula o šele; ba ka se ke ba bjala gwa ja o šele. . . . Bahlaolwa ba ka ba tla thabela modiro wa diatla tša bona ka botlalo.”—Jesaya 65:21, 22.
Go ka se sa ba le ntwa.
“O fediša dintwa go fihla pheletšong ya lefase.”—Psalme 46:9.
“Setšhaba se ka se emišetše se sengwe tšhoša, e bile di ka se sa hlwa di ithuta ntwa.”—Jesaya 2:4.
Go ka se sa ba le tlhaelelo ya dijo.
“Lefase lona le tla tšweletša dienywa tša lona; Modimo, e lego Modimo wa rena, o tla re šegofatša.”—Psalme 67:6.
“Go tla ba le mabele a mantši mo lefaseng; dintlheng tša dithaba go tla ba le motlalo wa mabele.”—Psalme 72:16.
Go ka se sa ba le bodiidi.
“Ga se ka mehla modiidi a tlago go lebalwa.”—Psalme 9:18.
“O tla hlakodiša modiidi yo a llelago thušo, le mohlaki gotee le mang le mang yo a se nago mothuši. O tla kwela mmotlana le modiidi bohloko, o tla phološa meoya ya badiidi.”—Psalme 72:12, 13.
Ge o nagana ka dikholofetšo tšeo tša mabapi le Mmušo wa Modimo, na o kgona go bona lebaka leo ka lona Mmušo o lego bohlokwa gakaakaa go Jesu? Ge a be a sa le lefaseng, o be a fišegela go bolela ka Mmušo wa Modimo go yo mongwe le yo mongwe yo a bego a theetša, ka gobane o be a tseba gore Mmušo o be o tla fediša mathata ka moka a gateletšago ao a lego gona lehono.
Na dikholofetšo tša Beibele tša mabapi le Mmušo ke tšeo di ipiletšago go wena? Ge e ba go le bjalo, o ka ithuta bjang ka mo go oketšegilego mabapi le Mmušo woo? Le gona o ka dira’ng go kgonthišetša gore o tle o holwe ke ditšhegofatšo tša wona? Sehlogo sa mafelelo lelokelelong le la dihlogo se tla araba dipotšišo tšeo.
^ ser. 5 Sehlogo se ge se bolela ka maikwelo a Jesu se diriša lebaka la bjale ka gobane o a phela legodimong, e bile ga go pelaelo gore o sa dutše a rata Mmušo kudu le ka morago ga ge a boetše legodimong.—Luka 24:51.
^ ser. 8 Bakeng sa tsebišo ya mabapi le lebaka leo ka lona Modimo a dumeletšego gore batho ba tlaišege ka nakwana, bona kgaolo 11 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE FEBRUARY 2016
Dithero tša Mohlala
Mehlala ya kamoo re ka sepedišago Phafoga! le Theetša Gomme o Phele. Diriša mehlala ye go itirela dithero tša gago.
MAHUMO AO A LEGO KA LENTŠUNG LA MODIMO
Nehemia o be a Rata Borapedi bja Therešo
Bona ka leihlo la kgopolo maiteko a mafolofolo a go tsošološa merako ya Jerusalema le go etiša pele borapedi bja therešo. (Nehemia 1-4)
MAHUMO AO A LEGO KA LENTŠUNG LA MODIMO
Nehemia e be e le Molebeledi yo a Fišegago
O thušitše Baisiraele go thabela borapedi bja therešo. Bona ka leihlo la kgopolo ditiragalo tša kua Jerusalema ka Thishiri 455 B.C.E. (Nehemia 8:1-18)
MAHUMO AO A LEGO KA LENTŠUNG LA MODIMO
Barapedi Bao ba Botegago ba Thekga Dithulaganyo tša Pušo ya Modimo
Mehleng ya Nehemia, batho ba Modimo ba ile ba ithaopela go thekga borapedi ba therešo ka ditsela tše di fapafapanego. (Nehemia 9-11)
BOPHELO BJA BOKRISTE
Bophelo bjo bo Kgahlišago e le Ruri
Bafsa ba ka mokgatlong wa Jehofa ba na le dibaka tše dintši tšeo di ka dirago gore ba thabele bophelo bjo bo kgotsofatšago. Diriša dipotšišo tša poledišano tša bidio.
MAHUMO AO A LEGO KA LENTŠUNG LA MODIMO
Dithuto tše di Holago Tšeo di Tšwago go Nehemia
Bona ka leihlo la kgopolo ge Nehemia a emela borapedi bja therešo ka phišego. (Nehemia 12-13)
BOPHELO BJA BOKRISTE
Laletša Bohle Tšhemong ya Gabo Lena Gore ba tle Segopotšong
Thero ya mohlala ya taletšo ya Segopotšo sa 2016. Gata megato ya go hlagolela kgahlego yeo e bontšhitšwego.
MAHUMO AO A LEGO KA LENTŠUNG LA MODIMO
Esitere o Ile a Emela Batho ba Modimo
Mmone ka leihlo la kgopolo a bontšha sebete sa go emela batho ba Jehofa. (Esitere 1-5)


text:
Dipotšišo tša Beibele di a Arabja
Ke ka baka la’ng go na le diporofeto ka Beibeleng?
Go na le diporofeto tše dintši tšeo di hlaloswago ka botlalo ka Beibeleng. Ga go motho yo a ka bolelago e sa le pele kamoo go nabilego gakaalo ka bokamoso. Ka go re’alo, go phethagala ga diporofeto tša Beibele go nea bohlatse bjo bo kgodišago bja gore Beibele ke Lentšu la Modimo.—Bala Joshua 23:14; 2 Petro 1:20, 21.
Diporofeto tša Beibele tšeo di šetšego di phethagetše di re nea motheo o kwagalago wa gore re dumele go Modimo. (Baheberu 11:1) Le gona di re nea kgodišego ya gore dikholofetšo tša Modimo ka bokamoso bjo bokaone di tla phethagala. Ka go re’alo, boporofeta bja Beibele bo re nea kholofelo ya kgonthe.—Bala Psalme 37:29; Baroma 15:4.
Diporofeto tša Beibele di re thuša bjang?
Diporofeto tše dingwe di lemoša bahlanka ba Modimo gore ba tšee kgato. Ka mohlala, ge Bakriste ba lekgolong la pele la nywaga ba be ba bona go phethagala ga diporofeto tše itšego, ba ile ba tloga Jerusalema. Ka morago, ge motse o be o fedišwa ka ge batho ba bantši ba wona ba ile ba gana Jesu, Bakriste ba be ba le kgole lefelong leo le bolokegilego.—Bala Luka 21:20-22.
Lehono, diporofeto tšeo di phethagalago di bontšha gore kgauswinyane Mmušo wa Modimo o tla fediša mebušo ya batho. (Daniele 2:44; Luka 21:31) Ka gona go akgofile gore motho yo mongwe le yo mongwe a tšee kgato gona bjale gore a amogelwe ke Kgoši yeo Modimo a e kgethilego, e lego Jesu Kriste.—Bala Luka 21:34-36.
Ithute ka mo go oketšegilego
Mmušo wa Modimo ke Eng?
Ela hloko lebaka leo ka lona mmušo wa Modimo o phagametšego mebušo e mengwe ka moka.
Kamoo Boporofeta bja Daniele bo Bolelago e sa le Pele ka go Fihla ga Mesia
Nywaga e fetago 500 e sa le pele, Modimo o utolotše nako ya maleba yeo Mesia a bego a tla fihla ka yona. Ithute ka boporofeta bjo bjo bo kgahlišago!